text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ngapha koko, wahlabela mgama wathi kubo: “Inene ndithi kuni, Kukho abathile kwabo bemi apha abangayi kungcamla kufa konke konke de kuqala babubone ubukumkani bukaThixo sele bufikile busemandleni.”+
2 Ngako oko kwiintsuku ezintandathu kamva uYesu wathabatha uPetros noYakobi noYohane, waza wabanyusa intaba ephakamileyo bebodwa. Yaye wenziwa kumila kumbi phambi kwabo,+
3 nezambatho zakhe zangaphezulu zabengezela, zamhlophe qhwa kunokuba nawuphi na umcoci wempahla emhlabeni ebenokuzenza mhlophe.+
4 Kanjalo, kwabonakala kubo uEliya noMoses, bencokola noYesu.+
5 Waza uPetros wathi kuYesu: “Rabhi, kuhle ngathi ukuba sibe lapha, ngoko masimise iintente ezintathu, enye ibe yeyakho, enye ibe yekaMoses ize enye ibe yekaEliya.”+
6 Enyanisweni, wayengazi ukuba makasabele njani, kuba babesoyika gqitha.
7 Yaye kwayileka ilifu, labasibekela, kwaza kwaphuma ilizwi+ efini lisithi: “Lo nguNyana+ wam, oyintanda; mphulaphuleni yena.”+
8 Noko ke, ngequbuliso, basingasinga baza ababona mntu wumbi, ngaphandle kukaYesu.+
9 Njengoko babesihla entabeni, wabayalela ngokucace gca ukuba bangakubaliseli+ nabani na oko bakubonileyo, kude kube semva kokuba uNyana womntu evukile kwabafileyo.+
10 Yaye balithabathela entliziyweni eli lizwi, kodwa baxubusha okuthethwa koku kuvuka kwabafileyo.
11 Yaye bambuza, besithi: “Kutheni ababhali besithi uEliya+ umele afike+ kuqala?”
12 Wathi kubo: “UEliya ufika kuqala, abuyisele zonke izinto;+ kodwa kwenzeka njani ukuba kubhalwe ngokuphathelele uNyana womntu ukuba umele eve iimbandezelo ezininzi+ aze aphathwe njengongabalelwa ntweni?+
13 Kodwa ndithi kuni, uEliya,+ enyanisweni, ufikile, yaye benza kuye izinto ezininzi kangangoko babefuna, kanye njengoko kubhaliwe ngaye.”+
14 Bakufika kwabanye abafundi, baphawula isihlwele esikhulu singakubo yaye ababhali bephikisana kunye nabo.+
15 Kodwa kamsinya nje sakuba sonke isihlwele simbonile saqhiphuka umbilini, sabaleka saya kuye, sambulisa.
16 Yaye wababuza esithi: “Niphikisana ngantoni kunye nabo?”
17 Omnye wesihlwele wamphendula wathi: “Mfundisi, ndizise unyana wam kuwe ngenxa yokuba unomoya ongathethiyo;+
18 yaye naphi na apho umbamba khona umntlala emhlabeni, kwaye ulephuza amagwebu, atshixize amazinyo aze aphelelwe ngamandla. Ndixelele abafundi bakho ukuba bawukhuphe, kodwa abakwazanga.”+
19 Wasabela ngokuthi kubo: “Owu sizukulwanandini singenalukholo,+ koda kube nini na ndinani? Koda kube nini na ndininyamezele? Mziseni kum.”+
20 Ngoko bamzisa kuye. Kodwa wathi umoya wakumbona wamxhuzulisa umntwana lowo, yaye emva kokuwela emhlabeni waqika-qikeka, elephuza amagwebu.+
21 Yaye wabuza kuyise esithi: “Kudala kangakanani oku kusenzeka kuye?” Wathi: “Ukususela ebuntwaneni;
22 yaye amaxesha amaninzi ubumphosa emlilweni nasemanzini ukuze umtshabalalise.+ Kodwa ukuba unako ukwenza nantoni na, yiba nosizi ngathi uze usincede.”
23 UYesu wathi kuye: “Loo mazwi, ‘Ukuba unako’! Kaloku, zonke izinto zinako ukwenzeka kubani ukuba ubani unokholo.”+
24 Ngoko nangoko edanduluka, uyise womntwana oselula wathi: “Ndinalo ukholo! Ndincede apho kufuneka khona ukholo kum!”+
25 UYesu, ephawula ke ukuba isihlwele sasibalekela kubo sonke, wawukhalimela+ umoya ongahlambulukanga, esithi kuwo: “Moyandini ungathethiyo nosisithulu, ndiyakuyalela, phuma kuye uze ungaphindi ungene kuye.”
26 Emva kokudanduluka nokuxhuzu-xhuzula kaninzi waphuma;+ yaye waba njengofileyo, kangangokuba abaninzi kubo babesithi: “Ufile!”
27 Kodwa uYesu wambamba ngesandla, wamphakamisa, waza wavuka.+
28 Ngoko emva kokuba engene endlwini abafundi bakhe bambuza ngasese besithi: “Kutheni singabanga nako ukuwukhupha?”+
29 Yaye wathi kubo: “Olu hlobo alunako ukuphuma nangantoni na ngaphandle komthandazo.”+
30 Ukusuka apho bemka baza badlula eGalili, kodwa akazange afune kubekho nabani na ukwaziyo oko.
31 Kuba wayefundisa abafundi bakhe yaye ebaxelela ukuthi: “UNyana womntu uza kunikelwa ezandleni zabantu, yaye baya kumbulala,+ kodwa, nakuba ebulewe, uya kuvuka kwiintsuku ezintathu kamva.”+
32 Noko ke, babengaliqondi eli lizwi, yaye babesoyika ukumbuza.+
33 Yaye bafika eKapernahum. Xa wayengaphakathi endlwini wababuza wathi: “Benixoxisana ngantoni endleleni?”+
34 Bathi cwaka, kuba endleleni babexoxisana ngokuba ngubani omkhulu.+
35 Ngoko wahlala phantsi, wabiza abalishumi elinesibini waza wathi kubo: “Ukuba nabani na ufuna ukuba ngowokuqala, umele abe ngowokugqibela kubo bonke nomlungiseleli wabo bonke.”+
36 Wathabatha umntwana oselula, wammisa phakathi kwabo, wamgona waza wathi kubo:+
37 “Nabani na owamkela omnye wabantwana abaselula abanje egameni lam, wamkela mna; yaye nabani na owamkela mna, wamkela, kungekuphela mna, kodwa kwanalowo wandithumayo.”+
38 UYohane wathi kuye: “Mfundisi, sibone mntu uthile ekhupha iidemon esebenzisa igama lakho saza sazama ukumthintela,+ ngenxa yokuba ebengapheleki thina.”+
39 Kodwa uYesu wathi: “Musani ukuzama ukumthintela, kuba akukho bani uya kwenza umsebenzi wamandla egameni lam aze abuye anditshabhise ngokukhawuleza;+
40 kuba lowo ungekho nxamnye nathi ungakuthi.+
41 Kuba nabani na oninika indebe+ yamanzi okusela ngesizathu sokuba ningabakaKristu,+ inene ndithi kuni, akasayi kuze alahlekelwe ngumvuzo wakhe.
42 Kodwa nabani na okhubekisa omnye waba bancinane bakholwayo, ngekumlungele kanye ukuba ubegangxwe ilitye lokusila entanyeni yakhe njengelo lijikeleziswa nge-esile waza okunene waphoswa elwandle.+
43 “Yaye ukuba isandla sakho siyakukhubekisa, sinqumle; kulunge kanye ukuba ungene ebomini usisilima kunokuba uthi unezandla zozibini uye eGehena, emlilweni ongenakucimeka.+
44 ——
45 Yaye ukuba unyawo lwakho luyakukhubekisa, lunqumle; kulunge kanye ukuba ungene ebomini usisiqhwala+ kunokuba uthi uneenyawo zombini uphoswe eGehena.+
46 ——
47 Yaye ukuba iliso lakho liyakukhubekisa, lilahle;+ kulunge kanye ukuba ungene ebukumkanini bukaThixo uneliso elinye kunokuba uthi unamehlo omabini uphoswe eGehena,+
48 apho impethu yabo ingafiyo nomlilo ungacinywayo.+
49 “Kuba wonk’ ubani umele afefwe ngetyuwa+ engumlilo.
50 Ityuwa isulungekile; kodwa ukuba ityuwa iphelelwa sisongo sayo, niya kuyinonga ngantoni na yona ngokwayo?+ Yibani netyuwa+ kuni, yaye hlalani ninoxolo+ phakathi kwenu.”
Yithumele
Yithumele
Marko 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Buqinise Ubuhlobo Bakho NoYehova Ngoxa Ukhonza Kwintsimi Yolunye Ulwimi
“Ndiligcine entliziyweni yam ilizwi lakho.”
1-3. (a) Yintoni emele ize kuqala kuthi, kungakhathaliseki ukuba iimeko zethu zinjani? (b) Baba naziphi iingxaki abo bafunda ulwimi olutsha, yaye oko kuphakamisa yiphi imibuzo? (Jonga umfanekiso osekuqaleni.)
INYAMBALALA yamaNgqina kaYehova incedisa ekuzalisekiseni umbono wokuvakaliswa kweendaba ezilungileyo kuzo “zonke iintlanga nezizwe neelwimi nabantu.” (ISityhi. 14:6)Ngaba nawe ufunda olunye ulwimi? Ngaba ungumthunywa wevangeli okanye ukhonza kwilizwe lasemzini apho kufuneka abavakalisi abangakumbi? Ngaba ukwibandla elithetha olunye ulwimi kwilizwe ohlala kulo?
2 Into emele ize kuqala kubakhonzi bakaThixo bubuhlobo babo nobeentsapho zabo kunye noYehova. (Mat. 5:3) Kodwa ke, ukuxakeka kunokwenza kube nzima ukuba nexesha elaneleyo lokufunda. Noko ke, abo bakhonza kwintsimi yolunye ulwimi baba neengxaki ezingakumbi.
3 Ukongezelela ekufundeni ulwimi olutsha, abo bakhonza kwintsimi yolunye ulwimi kusafuneka baqhubeke befunda iinyaniso ezinzulu. (1 Kor. 2:10) Banokukwenza njani oko xa bengaluqondi kakuhle ulwimi olusetyenziswa kwibandla abakulo? Ibe kutheni kufuneka abazali baqiniseke ukuba abantwana babo balithanda ngeentliziyo zabo zonke iLizwi likaThixo?
INGOZI KUBUHLOBO BAKHO NOYEHOVA
4. Yintoni enokuba yingozi kubuhlobo bethu noThixo? Yenza umzekelo.
4 Ukungaliqondi kakuhle iLizwi likaThixo ngolunye ulwimi kunokuba yingozi enkulu kubuhlobo bethu naye. Ngenkulungwane yesihlanu Ngaphambi Kwexesha Eliqhelekileyo, uNehemiya waxhalatyiswa yinto yokuba abantwana bamaYuda ababevela eBhabhiloni bengasazi isiHebhere. (Funda uNehemiya 13:23, 24.) Aba bantwana babengenakuqhubeka bekhonza uThixo, kuba babengaliqondi kakuhle iLizwi likaThixo.—Neh. 8:2, 8.
5, 6. Yintoni abaye bayifumanisa abazali abakwintsimi yolunye ulwimi, yaye kutheni?
5 Abanye abazali abakwintsimi yolunye ulwimi bafumanise ukuba abantwana babo baphelelwa ngumdla kwinyaniso. Inyaniso ibingangeni ezintliziyweni zabo kuba bengakuqondi kakuhle oko kuthethwa ezintlanganisweni. UPedro [1] owafudukela eOstreliya nentsapho yakhe bevela eMzantsi Merika uthi: “Xa kufikwa kubuhlobo bethu noYehova, kufanele kubandakanyeke iintliziyo neemvakalelo.”—Luka 24:32.
6 Into idla ngokukhawuleza ukungena entliziyweni xa siyifunda ngolwimi lweenkobe kunaxa siyifunda ngolwasemzini. Ukongezelela koko, ukungakwazi ukuluthetha kakuhle ulwimi kunokukwenza udinwe ingqondo kuze kubenze buthathaka ubuhlobo bakho noYehova. Ngoko, ngoxa sinomdla wokuba kwintsimi yolunye ulwimi, kufuneka sikhusele nobuhlobo bethu noThixo.—Mat. 4:4.
BABUKHUSELA UBUHLOBO BABO NOYEHOVA
7. AmaBhabhiloni azama njani ukwenza uDaniyeli aphile ngendlela awayephila ngayo aze anqule nothixo wawo?
7 Xa uDaniyeli nabahlobo bakhe babesekuthinjweni, amaBhabhiloni azama ukubenza baphile ngendlela awayephila ngayo ngokubafundisa “ulwimi lwamaKhaledi.” Ngaphezu koko, igosa lenkundla elalibaqeqesha labathiya amagama aseBhabhiloni. (Dan. 1:3-7) Igama elathiywa uDaniyeli lalinento yokwenza noBhele, oyena thixo wayephambili eBhabhiloni. Mhlawumbi uKumkani uNebhukadenetsare wayefuna uDaniyeli acinge ukuba uThixo wakhe, uYehova, woyisiwe sisithixo saseBhabhiloni.—Dan. 4:8.
8. Yintoni eyanceda uDaniyeli wakwazi ukuqhubeka engumhlobo kaYehova nangona wayekwilizwe lasemzini?
8 Nangona uDaniyeli wayenenyhweba yokutya izimuncumuncu zikakumkani, “wazimisela entliziyweni yakhe ukuba angazingcolisi.” (Dan. 1:8) Ekubeni wayesoloko efunda iincwadi ezingcwele ngolwimi lweenkobe, waqhubeka engumhlobo kaYehova nangona wayekwilizwe lasemzini. (Dan. 9:2) Yiloo nto wayesaziwa ngegama lakhe lesiHebhere nasemva kweminyaka emalunga neyi-70 eseBhabhiloni.—Dan. 5:13.
9. INdumiso 119 ithi lamnceda njani iLizwi likaThixo umbhali wayo?
9 Umbhali weNdumiso 119 wancedwa liLizwi likaThixo ukuze abe nesibindi sokwahluka kwabanye abantu. Kwafuneka anyamezele ukuhlekwa ngabanye abantu basebukhosini. (INdu. 119:23, 61) Nakuba kunjalo, wayelithanda ngentliziyo yakhe yonke ilizwi likaThixo.—Funda iNdumiso 119:11, 46.
QHUBEKA UNGUMHLOBO KAYEHOVA
10, 11. (a) Sifanele silifundele ntoni iLizwi likaThixo? (b) Sinokuyenza njani loo nto? Zekelisa.
10 Nakubeni sisenokuxakeka ebandleni okanye emsebenzini, kufuneka sibe nexesha lokufunda kunye nelonqulo lwentsapho. (Efe. 5:15, 16) Asifanele sileqe ukugqiba okanye sikhangele nje iimpendulo esiza kugqabaza ngazo kwiintlanganiso. Sifanele siqiniseke ukuba iLizwi likaThixo liyangena kwiintliziyo zethu ukuze liqinise ukholo lwethu.
11 Ukuze sikwazi ukwenza oku, xa sifunda kufuneka singacingi kakhulu ngendlela loo nto esebenza ngayo kwabanye abantu, kodwa masiyijongise kuthi. (Fil. 1:9, 10) Xa silungiselela intsimi, iintlanganiso okanye iintetho, sisenokungazisebenzisi kuthi ezo zinto sizifundayo. Ngokomzekelo: Nangona umpheki kuye kufuneke azingcamle izinto aziphekayo, akanakuphelela nje kuloo macephe awangcamlayo. Ukuze abe sempilweni, naye umele aziphakele aze atye. Nathi ke, kufuneka sondle iintliziyo zethu ngeZibhalo neencwadi zethu ezisebenza kwimeko yethu.
12, 13. Kutheni abaninzi kwabo bakhonza kwintsimi yolunye ulwimi besithi kuyanceda ukufunda ngolwimi lwabo?
12 Abaninzi kwabo bakhonza kwintsimi yolunye ulwimi baye bancedwa kukufunda iBhayibhile ngolwimi lwabo. (IZe. 2:8) Nabathunywa bevangeli bayazi ukuba ukuze baqhubeke bekhonza kwintsimi yolunye ulwimi, abanakuxhomekeka nje kwizinto abazifunda kwiintlanganiso.
13 UAlain osele eneminyaka esibhozo efunda isiPersi uthi: “Xa ndilungiselela iintlanganiso ngesiPersi, into engamandla isuka ibe lulwimi. Ekubeni ndisebenzisa ingqondo kakhulu xa ndifunda ngolunye ulwimi, azidli ngakufika kwintliziyo yam ezo zinto ndizifundayo. Yiloo nto ndiye ndiziphe ixesha lokufunda iBhayibhile nezinye iincwadi zethu ngolwimi lwam.”
FUNDISA ABANTWANA BAKHO
14. Yintoni abamele baqiniseke ukuba bayayenza abazali, yaye ngoba?
14 Abazali mabaqiniseke ukuba bafundisa abantwana babo iLizwi likaThixo ukuze ngokuthe ngcembe libe sezintliziyweni zabo. Emva kokuba bekwintsimi yolunye ulwimi ngaphezu kweminyaka emithathu, uSerge nomkakhe uMuriel baqaphela ukuba unyana wabo oneminyaka eyi-17 akonwabi ncam xa esenza izinto zonqulo. UMuriel uthi: “Wayedikwa xa kufuneka eshumayele ngolunye ulwimi, kanti ngaphambili wayekuthanda ukushumayela ngolwimi lwethu, isiFrentshi.” USerge uthi: “Xa sabona ukuba le nto yenza unyana wethu angazinikeli ngakumbi ekukhonzeni uYehova, sagqiba ekubeni sibuyele kwibandla esasikulo ngaphambili.”
15. (a) Zeziphi iimeko ezinokwenza abazali babuyele kwibandla lolwimi abaluqonda lula abantwana babo? (b) IDuteronomi 6:5-7 ithi mabenze ntoni abazali?
15 Zeziphi iimeko ezinokwenza abazali babuyele kwibandla lolwimi abaluqonda lula abantwana babo? Okokuqala, kufuneka babone ukuba banalo na ixesha nezinto eziza kubanceda bafundise abantwana babo ukuthanda uYehova, baze kwangaxeshanye bakwazi ukubafundisa olunye ulwimi. Okwesibini, basenokuqaphela ukuba abantwana babo abasenamdla wokwenza izinto zonqulo okanye wokushumayela ngolunye ulwimi. Xa kunjalo, abazali basenokubona ukuba mababuyele kwibandla lolwimi abantwana babo abaluqonda lula, de bayenze eyabo inyaniso.—Funda iDuteronomi 6:5-7.
16, 17. Abanye abazali bakwaze njani ukufundisa abantwana babo ngoxa bekwintsimi yolunye ulwimi?
16 Abanye abazali baye bakwazi ukufundisa abantwana babo ngolwimi lweenkobe ngoxa besiya kwiintlanganiso zolunye ulwimi. UCharles oneentombi ezintantu ezineminyaka eyi-9 ukuya kutsho kweyi-13, ukwiqela lesiLingala. Uthi: “Sagqiba ekubeni sizifundise size siqhube unqulo lwentsapho ngolwimi lwethu. Siye siqhelisele size senze nemidlalo ngesiLingala ukuze sifunde ulwimi ngoxa sonwabile.”
17 UKevin oneentombi ezimbini ezineminyaka emihlanu nesibhozo, uze necebo lokuzinceda, ekubeni zingaluqondi kakuhle ulwimi olusetyenziswa kwiintlanganiso. Uthi: “Mna nomkam siqhubela ntombi nganye isifundo ngolwimi lwethu, isiFrentshi. Siya kwiintlanganiso zesiFrentshi kube kanye ngenyanga. Sithatha ikhefu ukuze siye kwiindibano eziqhutywa ngolwimi lethu.”
18. (a) AmaRoma 15:1, 2 anokukunceda njani ubone eyona nto iya kunceda abantwana bakho? (b) Abanye abazali bacebisa ntoni? (Funda umbhalo osekugqibeleni.)
18 Ngabazali abamele bagqibe ukuba abantwana babo banokufunda njani ngoYehova. [2] (Gal. 6:5) UMuriel obekuthethwe ngaye uthi, yena nomyeni wakhe kuye kwafuneka bancame oko bebekufuna ukuze unyana wabo afunde ngoYehova. (Funda amaRoma 15:1, 2) Xa eyicinga le nto, uSerge uthi benza esona sigqibo silungileyo. Uthi: “Emva kokuba sibuyele kwibandla lesiFrentshi, ubuhlobo bonyana wam noYehova baqina de wabhaptizwa. Ngoku unguvulindlela othe ngxi. Phofu, ngoku ufuna ukubuyela kwiqela elisebenzisa olunye ulwimi!”
ILIZWI LIKATHIXO MALIBE SENTLIZIYWENI YAKHO
19, 20. Sibonisa njani ukuba siyalithanda iLizwi likaThixo?
19 Ngenxa yokuba uYehova esithanda, uye wenza iLizwi lakhe iBhayibhile lafumaneka ngeelwimi ezininzi ukuze ‘zonke iintlobo zabantu zifikelele elwazini oluchanileyo lwenyaniso.’ (1 Tim. 2:4.) Uyazi ukuba ukuze abantu babe nokholo kufuneka bafunde iingcinga zakhe ngolwimi lwabo.
20 Kungakhathaliseki ukuba zinjani iimeko zethu, kufuneka sifunde iinyaniso ezinzulu. Xa sifunda iZibhalo ngolwimi lwethu, thina neentsapho zethu siya kuba ngabahlobo bakaYehova yaye siya kubonisa ukuba siwaxabisa ngokwenene amazwi kaThixo.—INdu. 119:11.
^ [1] (isiqendu 5) Amagama atshintshiwe.
^ [2] (isiqendu 18) Xa ufuna ukufunda ngendlela iBhayibhile enokuyinceda ngayo intsapho yakho, funda inqaku elithi, “Ukukhulisa Abantwana Kwelinye Ilizwe—Iinzima Nemivuzo” elikwiMboniselo kaOktobha 15, 2002.

robotstxt: allowed

filter: keep


text:
UThixo Uwaphatha Ngembeko Nangesidima Amabhinqa
XA WAYELAPHA emhlabeni, uYesu wabuxelisa ngokugqibeleleyo ubuntu bukaYise ngendlela awayezenza ngayo izinto. Wathi: “Andenzi nto ngokwam; kodwa ndizithetha ezi zinto kanye njengoko uBawo wandifundisayo . . . Ndisoloko ndisenza izinto ezikholekileyo kuye.” (Yohane 8:28, 29; Kolose 1:15) Ngoko, xa siqwalasela indlela uYesu awayewaphatha ngayo amabhinqa, oko kusenza siqonde indlela uThixo awajonga ngayo noko akulindeleyo kuwo.
Ngokuphathelele iingxelo zeVangeli, uninzi lwabafundi lwaphawula ukuba indlela uYesu awayewajonga ngayo amabhinqa yayahluke mpela kwindlela awayejongwa ngayo ngexesha lokubhalwa kwazo. Yayahluke njani? Ukongezelela, ngaba iimfundiso zakhe zisawenza azive ekhululekile nanamhlanje?
Indlela UYesu Awayewaphatha Ngayo Amabhinqa
UYesu akazange awajonge ngendlela ethob’ isidima, njengabantu bokwanelisa isini. Ezinye iinkokeli zamaYuda zazinembono yokuba, ukuba kunye nomntu wesinye isini kwakunokuvuselela inkanuko. Ekubeni amabhinqa ayegqalwa njengabahendi, ayengavunyelwa ukuba athethe namadoda esidlangalaleni okanye ahamba-hambe engazigqumanga ubuso. Kwelinye icala, uYesu waluleka amadoda ukuba azeyise ngakwiminqweno yenyama aze aphathe amabhinqa ngesidima kunokuba azinxweme kuwo—Mateyu 5:28.
UYesu wongezelela wathi: “Nabani na oqhawula umtshato nomfazi wakhe aze atshate nomnye uyakrexeza ngokunxamnye naye.” (Marko 10:11, 12) Ngaloo ndlela wayigatya ngokupheleleyo imfundiso yoorabhi eyayivumela amadoda ukuba aqhawule umtshato nabafazi bawo “nangasiphi na isizathu.” (Mateyu 19:3, 9) Ingcamango yokukrexeza nxamnye nomfazi yayintsha kwinkoliso yamaYuda. Oorabhi babefundisa ukuba indoda ayinakukrexeza nxamnye nomfazi wayo—kunoko ngumfazi kuphela onokungathembeki! Omnye umhlalutyi weBhayibhile uthi: “Xa uYesu wabekela amadoda nabafazi imilinganiselo yokuziphatha efanayo, wayephakamisa amabhinqa ngaloo ndlela ewaphatha ngesidima.”
Ifuthe leemfundiso zakhe kule mihla: Kwibandla lamaNgqina kaYehova, amabhinqa ancokola ngokukhululekileyo namadoda. Sekunjalo, awanaxhala lokuziva engakhululekanga xa ekunye nawo kuba amadoda angamaKristu akuphaphele ukuphatha ‘abafazi abakhulu njengoonina, amabhinqa amancinane njengoodade wabo benobunyulu bonke’—1 Timoti 5:2.
UYesu wazipha ixesha lokufundisa amabhinqa. Ngokungafaniyo nembono yoorabhi eyayisenza amabhinqa azive engahoywanga, uYesu wawafundisa waza wawakhuthaza ukuba aveze iimbono zawo ngokukhululekileyo. Ngokungabandezi uMariya ithuba lokufundiswa, uYesu wabonisa ukuba isahlulo samabhinqa ayikokuqukeza nje kuphela esenza imisebenzi yekhaya. (Luka 10:38-42) UMariya udad’ boMarta naye wancedakala kwiimfundiso zikaYesu njengoko iimpendulo zakhe ezikrelekrele ezingokufa kukaLazaro zibonisa.—Yohane 11:21-27.
Indlela awayecinga ngayo amabhinqa yayixabisekile kuYesu. Ngexesha uYesu wayephila emhlabeni, uninzi lwabafazi bamaYuda babekholelwa ukuba ukuze bonwabe babemele babe nonyana ukuba kunokwenzeka abe ngumprofeti. Xa omnye umfazi wadanduluka wathi: “Sinoyolo isibeleko esakuthwalayo!” UYesu waxhakamfula elo thuba waza wambonisa into eyayilunge ngakumbi. (Luka 11:27, 28) Wambonisa ukuba ukuthobela uThixo kulunge ngakumbi ngaloo ndlela embonisa okungaphaya kwendima eqhelekileyo yabafazi.—Yohane 8:32.
Ifuthe leemfundiso zakhe kule mihla: Abo bafundisayo kwibandla lamaKristu bayakuxabisa ukuba nenxaxheba kwamabhinqa kwiintlanganiso zebandla. Bayazihlonela iinkondekazi ngenxa “yokuba zingabafundisi bokulungileyo,” nangomzekelo eziwumiselayo naxa sele zingabonwa. (Tito 2:3) Bathembele kuwo ukuze kushunyayelwe iindaba ezilungileyo zoBukumkani bukaThixo.—INdumiso 68:11; funda ibhokisi enomxholo othi “Ngaba Umpostile UPawulos Wabalela Abafazi Ukuba Bathethe?” ekwiphepha 9.
UYesu wayewakhathalele amabhinqa. Kumaxesha okubhalwa kweBhayibhile, iintombi zazingaxatyiswa njengoonyana. ITalmud ithi: “Unoyolo ozele oonyana kodwa yeha! Kulowo uzele iintombi.” Abanye abazali babekujonga njengoxanduva ukuba nomntwana oyintombazana—kuba kwakuza kufuneka bamfunele umyeni baze bakhuphe ikhazi, kwaye babengenakuxhomekeka kuye xa sele bekhulile.
UYesu wabonisa ukuba ubomi bentombazana babubaluleke njengobo benkwenkwe. Wavusa intombi kaYayiro, kanye njengokuba wayevuse unyana womhlolokazi waseNayin. (Marko 5:35, 41, 42; Luka 7:11-15) Emva kokuphilisa umfazi “onobuthathaka kangangeminyaka elishumi elinesibhozo,”uYesu wambiza ngokuthi “yintombi ka Abraham,” ibinzana elalingaziwa kwimibhalo yamaYuda. (Luka 13:10-16) Ngokusebenzisa la mazwi anobubele nanembeko, uYesu akazange amgqale lo mfazi njengaye nabanina kodwa wabonisa ukholo olukhulu awayenalo.—Luka 19:9; Galati 3:7.
Ifuthe leemfundiso zakhe kule mihla: EAsiya kukho intetho ethi: “Ukukhulisa intombi kufana nokunkcenkceshela igadi yommelwane.” Ootata abangamaKristu abaphenjelelwa seso simo sengqondo. Bayaqiniseka ukuba iintombi okanye oonyana babo bafumana imfundo esisiseko kunye nonyango olusemgangathweni.
UYesu wayewathemba amabhinqa. Kwiinkundla zamaYuda ubungqina bebhinqa babufana nobekhoboka. Umbhali-mbali uJosephus, wenkulungwane yokuqala, wacebisa: “Makungathathwa nobuphi ubungqina bomntu obhinqileyo ngenxa yendlela enziwe ngayo.”
Ngokwahluke gqitha koko, uYesu wakhetha ukuba ibe ngamabhinqa avakalisa uvuko lwakhe. (Mateyu 28:1, 8-10) Nangona la mabhinqa anokholo abangamangqina okuzibonela ukungcungcuthekiswa kunye naxa yayingcwatywa iNkosi yawo, kwabanzima kubapostile ukuwakholelwa. (Luka 24:10, 11; Mateyu 27:55, 56, 61) Nakuba kunjalo, ngokubonakala kuqala kumabhinqa, uKristu owayevusiwe, wawagqala njengawayefaneleka ukunikela obo bungqina njengabanye abafundi.—Zenzo 1:8, 14.
Ifuthe leemfundiso zakhe kule mihla: Kwibandla lamaNgqina kaYehova, amadoda akhokelayo abonisa ulwazelelo kumabhinqa ngokuzisa iso izimvo zawo. Ngoxa bona abayeni abangamaKristu ‘bewanika imbeko’ amakhosikazi abo ngokuwaphulaphula ngenyameko.—1 kaPetros 3:7; Genesis 21:12.
Imigaqo YeBhayibhile Iyongeza Kulonwabo Lwamabhinqa
Xa amadoda exelisa uKristu, amabhinqa afumana imbeko nenkululeko, nto leyo eyayiyinjongo kaThixo kwasekuqaleni. (Genesis 1:27, 28) Kunokuba amadoda angamaKristu akhuthaze ukugaganyelwa kwamabhinqa, akhokelwa yimigaqo yeBhayibhile efak’ isandla kulonwabo lwamaqabane awo.—Efese 5:28, 29.
Xa u Yelena waqalisa ukufunda iBhayibhile, wayengonwabanga ngenxa yempatho-mbi yomyeni wakhe. Umyeni wakhe wayekhulele kwindawo eyayinobundlobongela neyayinesithethe sokuthwalwa kwamabhinqa. UYelena uthi: “Oko ndakufunda eBhayibhileni kwandomeleza. Ndaqonda ukuba kukho umntu ondithanda gqitha nondixabisileyo. Kwaye ndaqonda, ukuba umyeni wam wayenokufunda iBhayibhile wayenokuyitshintsha indlela andiphatha ngayo.” Umnqweno wakhe wafezeka xa umyeni, wavuma ukuqhutyelwa isifundo seBhayibhile waza kamva wabhaptizwa waba liNgqina likaYehova. UYelena uthi: “Waba ngumzekelo womntu okwaziyo ukuzibamba. Satsho sakwazi ukuxolelana ngokukhululekileyo.” Uqukumbela ngelithini? “Imigaqo yeBhayibhile yandinceda kakhulu, yandenza ndaziva ndifunwa, ndihoyiwe kwaye ndikhuselekile emtshatweni.”—Kolose 3:13, 18, 19.
Amava kaYelena awohlukanga kwawamanye amabhinqa. Izigidi zabafazi abangamaKristu ziyavuya kunye namadoda azo ngenxa yokuxhasana ekuzabalazeleni ukusebenzisa imigaqo yeBhayibhile emtshatweni. Zifumana intlonipho, intuthuzelo nenkululeko yokunxulumana namanye amaKristu.—Yohane 13:34, 35.
Amadoda namabhinqa angamaKristu bayazi ukuba njengabantu abanesono nabangafezekanga bayinxalenye yendalo kaThixo eye ‘yalulanyiselwa kokuphuthileyo.’ Sekunjalo, ngokusondela kuBawo onothando uYehova uThixo, banokuba nethemba lokuba kungekudala ‘baza kukhululwa ekukhotyokisweni kukonakala’ baze banandiphe “inkululeko ezukileyo yabantwana bakaThixo.” Ngenene eli themba liyamangalisa kokubini kumadoda nakumabhinqa ukuphathwa nguThixo ngembeko nangesidima!—Roma 8:20, 21.


text:
IMBONISELO AGASTI 2014
Ngaba UThixo Unomdla Kuwe?
Ukuba uThixo uyakhathala, ukubonisa njani oko?
Ngaba UThixo Ukukhathalele?
Ngaba uThixo uSomandla ukukhathalele ngokwenene?
UThixo Uyakulondoloza
Kutheni ebizwa ngokuba ‘nguThixo obonayo’?
UThixo Uyayiqonda Indlela Oyiyo
Xa uThixo ehlola intliziyo yakho ukhangela izinto omhle kuzo ngaphezu kweempazamo onazo.
UThixo Unokukuthuthuzela
Kuthekani xa usiva ngathi iingxaki zakho zincinci kunezo abanye abantu abanazo?
UThixo Uyazisondeza Kuwe
Kuthekani ukuba uyakholelwa kuThixo kodwa uzive ungasondelanga kuye?
Ndandibulwa Ngokwam Ubungendawo Nogonyamelo
UAntoine Touma wayeyincutshe yeKung fu, kodwa watshintshwa ngamazwi akweyoku-1 kuTimoti 4:8.
“Ncedani, Niliphulaphule Eli Phupha”
Iingxaki ezazikho kwintsapho yakuloYosefu zinesifundo esibalulekileyo kwiintsapho zemitshato yesibini namhlanje.
Ngubani Odale UThixo?
Ngaba ukukholelwa ukuba uThixo ebesoloko ekho akucingeki ngokupheleleyo?
Iimpendulo Zemibuzo YeBhayibhile
Ngaba ikho into yokuba ezinye iinkonzo zingaphumi kuThixo?
Izinto Ezingakumbi Ezifumaneka Kwi-intanethi
Ngaba UThixo Ngusomandla Nje Ongenazimvakalelo?
IBhayibhile ithi uThixo wadala izinto zonke, kodwa ngaba usikhathelele?


text:
IINDLELA ZONKWENZA INTSAPHO YONWABE
Ukunceda Umtshato Wakho Wesibini Uphumelele
UHERMAN: * “Umfazi wam wokuqala wabulawa ngumhlaza sineminyaka engama-34 sitshatile. Umfazi wam wesibini uLinda wayevakalelwa kukuba ndimthelekisa nomfazi wam wokuqala. Okwafak’ isandla koko ngabahlobo bam ababesoloko bethetha ngendlela ebethandeka ngayo umfazi wam wokuqala, ibe loo nto yayimhlupha uLinda.”
ULINDA: “Emva kokuba sitshatile noHerman ndandiziva ndingafaneleki njengala mfazi wokuqala. Wayenconywa ngumntu wonke, kuthethwa izinto ezintle ngaye. Ngamanye amaxesha ndandiye ndithandabuze ukuba ndingaze ndithandeke njengaye.”
UHerman noLinda bonwabile kunye. ULinda utshate noHerman emva kokuba eqhawule umtshato. Ewe kona bayaqonda ukuba umtshato wesibini unokuba neengxaki ezingazange zibekho kowokuqala. *
Ukuba utshata okwesibini, kunjani kuloo mtshato? Inkosikazi enguTamara, netshate emva kweminyaka emithathu iwuqhawulile umtshato wokuqala, ithi: “Xa utshata okokuqala, awuyicingi into yokuba umtshato wakho ungaze uphele. Kodwa kulo wesibini ucinga ngeny’ indlela kuba kaloku uye waphela lo wokuqala.”
Noko ke, baninzi abantu abaye bonwaba baza baphumelela kwimitshato yabo yesibini. Xa baphumelela bona
INGXAKI 1: AWUKWAZI KUBEKA UMTSHATO WANGAPHAMBILI KWINDAWO YAWO IZE LOO NTO IPHAZAMISE LO UKHOYO.
UEllen ohlala eMzantsi Afrika uthi: “Kunzima ukuwulibala umtshato wokuqala ingakumbi xa sityelela kwiindawo esasithanda ukuya kuzo nomyeni wam wangaphambili. Ngamanye amaxesha umyeni wam ndiye ndimthelekise nalowa.” Isenokukruqula into yokuva umntu otshate naye esoloko ethetha ngomtshato wakhe wokuqala.
ICEBISO: Yazi into yokuba iqabane lakho alinakuwulibala ngokulula umtshato wangaphambili, ingakumbi xa ubukho kangangeminyaka. Eneneni, abanye bayavuma ukuba ngempazamo baye bawabiza amaqabane awo ngamagama alawo angaphambili! Xa loo nto isenzeka yintoni onokuyenza? IBhayibhile ithi: “Elowo makamqonde omnye.”
Sukuthi ngekhwele ungafuni nokuva ngomtshato wokuqala. Ukuba iqabane lakho linqwenela ukuthetha ngomtshato wangaphambili, limamele ngenyameko. Kwakhona sukukhawuleza ucinge ukuba uthelekiswa nalo. UIan owaphinda watshata emva kweminyaka elishumi uthi: “Umfazi wam uKaitlyn wayengakhathazeki xa ndithetha ngenkosikazi yam eyaswelekayo. Kunoko wakubona oko njengokwandinceda ndaba ngulo mntu ndinguye namhlanje.” Usenokufumanisa ukuba iincoko ezinjalo zininceda nisondelelane.
Buka iimpawu ezintle nezithandakayo zeqabane lakho elitsha. Liyinyaniso elokuba, lomntu utshate naye usenokuba nezinto angakwazi ukuzenza kakuhle njenga lowa wokuqala. Kodwa ke zibe zikhona izinto amhle ngazo ngaphezu kwalo wangaphambili. Ngoko yomeleza umtshato wakho, ‘ungathelekisi’ eli qabane neliya langaphambili, kodwa libonise oko ukuthandayo ngalo. (Galati 6:4) UEdmond otshata okwesibini uthi: “Njengokuba ubuhlobo nabantu ababini bungafani, kunjalo ke nangomtshato.”
Iinkumbulo zomtshato wokuqala ungazibeka njani endaweni yazo ekubeni ngoku uphinde watshata? UJared uthi: “Ndakhe ndamchazela umfazi wam ukuba umtshato wam wokuqala ufana nencwadi entle esayibhala sobabini nomfazi wam wangaphambili. Ngamanye amaxesha ndiye ndiyivule ndize ndiyifunde ndikhumbule amaxesha amnandi. Kodwa ke andiphili kula ncwadi. Kunoko mna nomfazi sibhala incwadi yethu, ibe ndonwabile apho ndikhoyo.”
KHAWUZAME ELI CEBISO: Libuze iqabane lakho ukuba alivi kakubi na xa uthetha ngomtshato wangaphambili. Wabone amaxesha xa ingathi le ncoko ingaqhway’ udushe.
INGXAKI 2: KUNZIMA KUWE NGOKU UKUHLALA NABAHLOBO BAKHO BAKUDALA KUBA KALOKU ABAQHELANANGA NELI QABANE LITSHA.
UJavier owaphinda watshata emva kweminyaka emithandathu ewuqhawule-umtshato uthi: “Kangangethuba elide sitshatile, umfazi wam wayevakalelwa kukuba abahlobo bam babefuna ukumbona ukuba ungumntu onjani.” ULeo yena waye kwenye ingxaki eyahlukileyo. Uthi: “Abanye baxelela umfazi wam indlela ababemkhumbula ngayo umyeni wakhe wokuqala
ICEBISO: Bavele kaloku abahlobo bakho. UIan ebesikhe sathetha ngaye uthi: “Ndicinga ukuba abahlobo bababuhlungu ibe bayazibamba kweli qabane litsha baqalayo nokulibona.” Ngoko ke ‘yiba nengqiqo, ubonise ubulali kubantu bonke.’ (Tito 3:2) Banik’ ixesha abahlobo nentsapho ukuba bayiqhele le meko intsha. Njengokuba kaloku umtshato wakho utshintshile kunjalo nangabahlobo. UJavier ebesikhe samcaphula uthi: “Njengokuba ixesha lihamba mna nomfazi wam saphinda sahlobana naba bahlobo bakuqala. Kodwa ke siyazama nokuzenzela abanye abahlobo, ibe oko kuya sinceda.”
Licingele iqabane lakho xa uhleli nabahlobo bakho. Ngokomzekelo, ukuba kuvela incoko yomtshato wokuqala, phendula ngobuchule ukuze lo mntu utshate naye ngoku angakhathazeki. Umzekeliso oseBhayibhileni uthi “Ukuba umntu uthetha engacinganga amazwi akhe ahlaba njengekrele. Kodwa onobulumko uyakulumkela oko akuthethayo. Amazwi akhe ayaphilisa kwabo bantliziyo ikhathazekileyo.”
KHAWUZAME ELI CEBISO: Yibone kwangaphambili into enokwenza iqabane lakho lingakhululeki. Kusengaphambili, thethani ngendlela eninokubaphendula ngayo abahlobo xa bethetha ngomtshato wokuqala.
INGXAKI 3: KUNZIMA UKUTHEMBA IQABANE LAKHO ELITSHA KUBA ELANGAPHAMBILI LALINGATHEMBEKANGA.
UAndrew owashiywa ngumfazi wakhe uthi: “Ndandisoyikela ukuba nalo uza kuphinda andishiye.” Kamva watshata noRiley. “Ndandiye ndizibuze ngamanye amaxesha ukuba ndingaze ndibe njengomyeni wokuqala kaRiley na. Ndandisiba nexhala lokuba angacinga ukuba andimfanelanga aze andishiye aye komnye umntu.”
ICEBISO: Ncokola ngezinto ezinixhalabisayo neqabane lakho. IBhayibhile ithi: “Amacebo ayatshitsha apho kungekho gqugula.” (IMizekeliso 15:
Ukuba iqabane onalo ngoku lakhe lalahlwa ngumntu elalitshate naye ngaphambili, kuza kufuneka usebenze nzima ukuze likuthembe. Ngokomzekelo, uMichel noSabine abatshata emveni kokuba bohlukene nawabo amaqabane, bagqiba kwelokuba baxelelane qho bencokola namaqabane abo angaphambili. USabine uthi, “esi sivumelwano sasinceda ukuba sithembane.”
KHAWUZAME ELI CEBISO: Sukukhululeka kakhulu kumntu wesini esahlukileyo, enokuba nidibana ubuso ngobuso, efownini okanye kwi-intanethi.
Imitshato yesibini emininzi iye yaphumelela, ibe nowakho ungaphumelela. Ngaphezu koko, umele ukuba ngoku uzazi bhetele ukuba ungumntu onjani kunangexesha owawutshata okokuqala ngalo. UAndrew ebesikhe samcaphula ngaphambilana uthi: “Ndonwabe ngeyona ndlela noRiley. Emva kweminyaka eli-13 sitshatile siye sangabahlobo abakhulu
^ isiqe. 3 Amagama atshintshiwe
^ isiqe. 5 Kakade ke, uqhawulo-mtshato nokufa kwelinye iqabane zizinto ezahlukeneyo ezo eziphelisa umtshato obukho. Eli nqaku libhalelwe ukunceda abantu abakwezi meko zombini ukuze baphumelele kwimitshato yabo yesibini.
^ isiqe. 7 Ukuze wazi okungakumbi ngeengxaki zokukhulisa abantwana abangengobakho emtshatweni, funda la manqaku athi “Iintsapho Zomtshato Wesibini Eziphumelelayo” kuVukani! ka-Aprili 2012 opapashwe ngamaNgqina kaYehova.
ZIBUZE . . .
Yintoni eyona nto ndiyithandayo ngalo mntu nditshate naye?
Ukuba nithi nisathetha encokweni kuvele umtshato wokuqala ungaphendula njani ukuze iqabane lakho lizive lithandwa yaye ulixabisile?
Funda Okungakumbi
Elowo Makanyaniseke Komnye
Ngaba nithembane kakhulu kunokulumkela ukukrexeza?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 “‘Nguwo ke lo umthetho womnikelo wetyala:+ Uyeyona nto ingcwele.+
2 Kwindawo+ ekuxhelelwa kuyo rhoqo umnikelo otshiswayo bowuxhelela khona umnikelo wetyala, lize igazi lawo+ lifefwe+ kujikelezwe isibingelelo.
3 Wosondeza onke amanqatha awo,+ umsila otyebileyo nomhlehlo ogubungele amathumbu,
4 nezintso zombini nenqatha lazo neliselusendweni. Wona umhlehlo ophezu kwezintso, wowususa kunye nezintso.+
5 Yaye umele aqhumisele ngazo umbingeleli esibingelelweni zibe ngumnikelo wasemlilweni kuYehova.+ Lidini letyala ke elo.
6 Yonke into eyindoda phakathi kwababingeleli yolidla.+ Lodliwa endaweni engcwele. Liyeyona nto ingcwele lona.+
7 Njengoko unjalo umnikelo wesono, unjalo nomnikelo wetyala. Mnye umthetho wayo.+ Umbingeleli ocamagushela ngawo, woba ngowakhe.
8 “‘Umbingeleli osondeza umnikelo otshiswayo wakhe nawuphi na umntu, isikhumba+ somnikelo lowo otshiswayo awusondezileyo soba sesombingeleli.
9 “‘Nomnikelo wonke wokudla okuziinkozo okunokubhakwa eontini+ nawo wonke owenzelwa eketileni evulekileyo yokuqhotsa amafutha+ nasepanini,+ ngowombingeleli owusondezayo. Woba ngowakhe.+
10 Kodwa wonke umnikelo wokudla okuziinkozo ogalelwe ioli+ okanye owomileyo+ woba ngowoonyana bonke baka-Aron, omnye afumane njengomnye.
11 “‘Nguwo lo umthetho wombingelelo wobudlelane+ oya kusondezwa kuYehova nguye nabani na:
12 Ukuba uwusondeza njengombulelo,+ umele asondeze ndawonye nombingelelo lowo wombulelo amaqebengwana abusazinge angenagwele agalelwe ioli+ nezonka ezisicaba ezineoli ziqatywe ioli namaqebengwana abusazinge enziwe ngomgubo ocolekileyo oxovulwe kakuhle waza wagalelwa ioli.
13 Kunye namaqebengwana abusazinge esonka esingenagwele+ wosondeza umnikelo wakhe ndawonye nombingelelo wombulelo ongowemibingelelo yakhe yobudlelane.
14 Yaye kuwo umele athabathe inxalenye enye kumnikelo ngamnye aze ayisondeze njengesahlulo esingcwele kuYehova;+ yoba yeyombingeleli ofefa igazi lemibingelelo yobudlelane.+
15 Nenyama yombingelelo wombulelo ongowemibingelelo yobudlelane yodliwa ngomhla wokunikela kwakhe. Umele angashiyi nento kuyo kude kuse.+
16 “‘Ukuba ke umbingelelo womnikelo wakhe ngowesibhambathiso+ okanye ngumnikelo wokuzithandela,+ wodliwa ngomhla wokusondeza kwakhe umbingelelo wakhe, kuze okuseleyo kuwo kudliwe ngengomso.
17 Kodwa okuseleyo enyameni yombingelelo ngomhla wesithathu makutshiswe ngomlilo.+
18 Noko ke, ukuba kuthe kwadliwa nokuba yintwana le yenyama yombingelelo wakhe wobudlelane ngomhla wesithathu, akayi kukholeka lowo uwusondezayo.+ Awuyi kubalelwa kuye.+ Woba yinto engcolileyo, yaye umphefumlo odlayo kuwo wophendula ngesiphoso sawo.+
19 Nenyama ethe yadibana nayo nantoni na engahlambulukanga+ mayingadliwa. Yotshiswa ngomlilo. Ke yona inyama, angayidla wonke ubani ohlambulukileyo.
20 “‘Umphefumlo osukuba usidla inyama yombingelelo wobudlelane, ongokaYehova, ungahlambulukanga, wonqunyulwa loo mphefumlo ebantwini bakowawo.+
21 Xa uthe umphefumlo wachukumisa nantoni na engahlambulukanga, nokuba kukungahlambuluki komntu+ okanye isilo esingahlambulukanga+ okanye nayiphi na into engahlambulukanga nelizothe,+ waza eneneni wadla enyameni yombingelelo wobudlelane, ongokaYehova, wonqunyulwa loo mphefumlo ebantwini bakowawo.’”
22 Waza waqhubeka uYehova ethetha kuMoses, esithi:
23 “Thetha koonyana bakaSirayeli, uthi, ‘Nize ningawadli kwaphela amanqatha+ enkunzi yenkomo, nawetakane legusha eliyinkunzi okanye awebhokhwe.
24 Amanqatha ento efileyo namanqatha esilwanyana+ esiqwengiweyo ningawasebenzisa nakweyiphi na into enokuthelekelelwa, kodwa nize ningawadli konke konke.
25 Kuba nabani na owadlayo amanqatha esilo asisondezileyo saba ngumnikelo wasemlilweni kuYehova, loo mphefumlo uwadlayo wonqunyulwa+ ebantwini bakowawo.
26 “‘Nize ningadli naliphi na igazi+ nakweyiphi na indawo enihlala kuyo, nokuba lelentaka okanye lelesilo.
27 Nawuphi na umphefumlo odla naliphi na igazi, wonqunyulwa loo mphefumlo+ ebantwini bakowawo.’”
28 Wahlabela mgama uYehova ethetha kuMoses, esithi:
29 “Thetha koonyana bakaSirayeli, uthi, ‘Lowo usondeza umbingelelo wakhe wobudlelane kuYehova wowuzisa umnikelo wakhe kuYehova ewuthabatha kumbingelelo wakhe wobudlelane lowo.+
30 Izandla zakhe zolizisa inqatha+ eliphezu kwencum libe ngumnikelo wasemlilweni kuYehova. Wolizisa kunye nencum ukuba litshangatshangiswe njengomnikelo otshangatshangiswayo+ phambi koYehova.
31 Yaye umbingeleli umele aqhumisele ngenqatha+ elo esibingelelweni, kodwa yona incum yoba yeka-Aron noonyana bakhe.+
32 “‘Umlenze wasekunene nowunika umbingeleli, ube sisahlulo sakhe esingcwele+ emibingelelweni yenu yobudlelane.
33 Lowo phakathi koonyana baka-Aron usondeza igazi lemibingelelo yobudlelane nenqatha, umlenze wasekunene woba sisahlulo sakhe.+
34 Kuba incum yomnikelo otshangatshangiswayo+ nomlenze wesahlulo esingcwele ndiwuthabathile koonyana bakaSirayeli emibingelelweni yabo yobudlelane, ndawunika uAron umbingeleli noonyana bakhe, ukuba ube ngummiselo wexesha elingenammiselo, koonyana bakaSirayeli.
35 “‘Sisabelo sika-Aron eso sobubingeleli nesabelo sobubingeleli soonyana bakhe emnikelweni wasemlilweni kaYehova, ngomhla awabasondeza ngawo+ ukuba babe ngababingeleli kuYehova,
36 kanye njengoko uYehova wayalela ukuba basinikwe ngomhla awabathambisa ngawo+ phakathi koonyana bakaSirayeli. Ngummiselo wexesha elingenammiselo lowo ezizukulwaneni zabo.’”+
37 Nguwo lowo umthetho womnikelo otshiswayo,+ nowomnikelo wokudla okuziinkozo,+ nowomnikelo wesono,+ nowomnikelo wetyala,+ nowombingelelo wokumiselwa,+ nowombingelelo wobudlelane,+
38 kanye njengoko uYehova wamyalelayo uMoses eNtabeni yaseSinayi+ mhla wabayalelayo oonyana bakaSirayeli ukuba basondeze iminikelo yabo kuYehova entlango yaseSinayi.+
Yithumele
Yithumele
Levitikus 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Septemba 5-
11
INDUMISO 119
Ingoma 48 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Hamba Emthethweni KaYehova”: (imiz. 10)
Nd 119:1-8—Ulonwabo lokwenene luxhomekeke ekubeni sithobele umthetho kaThixo (w05 4/15 10 ¶3-4)
Nd 119:33-40—ILizwi likaThixo lisinika isibindi sokujongana neemvavanyo zobomi (w05 4/15 12 ¶12)
Nd 119:41-48—Ukuba nolwazi oluchanileyo ngeLizwi likaThixo kusenza singoyiki ukushumayela (w05 4/15 13 ¶13-14)
-
Ukwemba Ubuncwane ObuseBhayibhileni: (imiz. 8)
Nd 119:71 —Kusinceda ngantoni ukunyamezela iinkxwaleko? (w06 9/1 14 ¶4)
Nd 119:96—Lithetha ukuthini ibinzana elithi “ndisibonile isiphelo sako konke ukugqibelela”? (w06 9/1 14 ¶5)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Nd 119:73-93
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze emva koko uxubushe iingongoma eziphambili. Khuthaza abavakalisi bazenzele ezabo iintshumayelo.
INDLELA YOKUPHILA YAMAKRISTU
Ingoma 69
“Xa Sifika Kukho Umntwana Emzini”: (imiz. 5.) Intetho.
Iimfuno Zebandla: (imiz. 10) Usenokuxubusha izinto abaphulaphuli abazifundileyo kwiNcwadi Yonyaka (yb16 59-62)
ISifundo SeBhayibhile Sebandla: (imiz. 30) ia isahl. 23 ¶15-29 nempinda yesahluko
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 13 Nomthandazo


text:
Abalimi Ababhabhayo Abakumahlathi Emvula Ashinyeneyo
BONKE abalimi bayazi ukuba, ukuze isivuno sibe sihle, kufuneka imbewu ityalwe kwindawo elungileyo nangexesha elilungileyo. Usenokothuka kukwazi ukuba, kulo mmandla wamahlathi kukho abalimi abalima ebusuku, bebhabha ke phofu. Aba balimi babhabhayo ngamalulwane atya iziqhamo—amanye awo abizwa ngokuba ziimpungutye ezibhabhayo. *
Ukusasaza Imbewu
Amalulwane amaninzi atya iziqhamo, atyhutyha ihlathi ebusuku ekhangela imithi enezona ziqhamo zihle neentyantyambo ezinencindi emnandi. Njengoko ebhabha yaye esitya ubusuku bonke, akhupha iipete kunye nembewu engetyiswanga. Ukuze awenze ngokupheleleyo umsebenzi wawo wokulima, la malulwane asasaza imbewu yeentyatyambo xa efunxa incindi ayithanda gqitha.
Ekubeni amalulwane ebhabha umgama omde ebusuku, ayakwazi ukusasaza imbewu kummandla omkhulu. Aqala ayetyise, itsho ifumane “umgquba” oyenza ikhule ngokukhawuleza. Ngenxa yoko, zininzi izityalo ezixhomekeke kuwo ukuze zisasaze imbewu yazo.
Ekubeni ebhabha imigama emide, la malulwane ayazi kakuhle indlela ibe anamehlo abukhali. Abona ngcono kunabantu ebumnyameni. Ukanti, ayakwazi nokwahlula eminye imibala. Ayakuthanda ukubhabha nasemini, njengasebusuku.
Indlela Aphila Ngayo
Amalulwane ekuthiwa ziimpungutye ezibhabhayo aseSamoa awawatshintshi amaqabane awo. Kwamanye ala malulwane, imazi ilikhulisa kakuhle intshontsho layo, ilibeleke iiveki ezimbalwa, ize iqhubeke ilincancisa de libe lidala. Kwiintlobo ezimbini zamalulwane atya iziqhamo, imazi isenokuncediswa yenye xa izala.
Okubuhlungu kukuba, amanye ala malulwane esecicini lokuphela, ngenxa yokutshatyalaliswa kweendawo ahlala kuzo. Kwezinye iziQithi eziseMzantsi Pasifiki, ukuphela kwala malulwane kunokuba yingxaki kuba ezinye izityalo zixhomekeke kuwo ukuze zisasaze imbewu yazo. Kucacile ukuba, aba balimi babhabhayo, benza umsebenzi obaluleke gqitha.
^ isiqe. 2 La malulwane anokufunyanwa eAfrika, eAsia, eOstreliya nakwiziQithi zePasifiki.


text:
Iindlela Zokwenza Intsapho Yakho Yonwabe
Xa Umntwana Wakho Okwishumi Elivisayo Eluthandabuza Unqulo Lwakho
Njengoko lukhula, ulutsha oluninzi luye lwamkele unqulo lwabazali balo. (2 Timoti 3:14) Noko ke, olunye ulutsha alulwamkeli. Yintoni onokuyenza ukuba umntwana wakho uqalisa ukuluthandabuza unqulo lwakho? Eli nqaku liza kugwadla indlela amaNgqina kaYehova ayisingatha ngayo le nyewe.
“Andisafuni ukuhamba icawa yabazali bam. Ndifuna ukwahlukana nayo.”—uCora, oneminyaka eli-18 ubudala. *
UQINISEKILE ukuba unqulo lwakho lufundisa inyaniso ngoThixo. Ukholelwa ukuba iBhayibhile ikhuthaza indlela efanelekileyo yokuphila. Kungokwemvelo, ukuba uzame ukubethelela emntwaneni wakho imilinganiselo yakho yokuziphatha. (Duteronomi 6:6, 7) Kodwa kuthekani, ukuba umntwana wakho uya ephelelwa ngumdla kwizinto zokomoya njengoko ekhula? * Kuthekani ukuba uqalisa ukuthandabuza unqulo awayebonakala eluthanda xa wayesengumntwana?—Galati 5:7.
Ukuba iyenzeka loo nto, musa ukucinga ukuba usilele njengomzali ongumKristu. Kusenokwenzeka ukuba zikho nezinye izinto eziye zanegalelo, njengoko siza kubona. Noko ke, yazi lento: Indlela owusingatha ngayo lo mbandela isenokugqiba enoba umntwana wakho uza kusondela kunqulo lwakho okanye uza kuchasela kude kulo. Ukuba uyalwa nomntwana wakho ngalo mbandela, uzinqikela olunenkume yaye awuzukuphumelela.—Kolose 3:21.
Kungcono ukuba uthobele isibongozo sikampostile uPawulos esithi: “Ikhoboka leNkosi akufuneki lilwe, kunoko kufuneka lithantamise kubo bonke, likufanelekele ukufundisa, linyamezela ububi.” (2 Timoti 2:24) Ungabonisa njani ukuba ‘uyakufanelekela ukufundisa’ ukuba umntwana wakho uyaluthandabuza unqulo lwakho.
Yiba Ngoqondayo
Okokuqala, zama ukuqonda unobangela abanokuba baye banegalelo kwindlela azibona ngayo izinto. Ngokomzekelo:
Ngaba uziva elilolo yaye ngaba unabo abahlobo ebandleni? “Kuba ndifuna iitshomi, ndaye ndatshomana nabantwana endifunda nabo, loo nto yandenza ndasisidodo ngokomoya kangangeminyaka. Ndaphelelwa ngumdla kwizinto zokomoya ngenxa yezi tshomi yaye ngoku ndiyazisola.”—uLenore, oneminyaka eli-19 ubudala.
Ngaba akazithembanga, nto leyo eyenza kube nzima kuye ukuthetha ngonqulo lwakhe? “Ngoxa ndandisahamba isikolo, ndandimadolw’ anzima ukuthetha nabanye ngezinto endizikholelwayo. Ndandisoyikisela ukuba baza kundijonga ‘njengongcwelengcwele.’ Abantwana ababebonakala bohlukile kwabanye babekwaywa yaye ndandingafuni ukuba loo nto yenzeke kum.”—uRamón, oneminyaka engama-23 ubudala.
Ngaba uziva enoloyiko ngenxa yembopheleleko yokuphila ngemilinganiselo yamaKristu? “Ndandivakalelwa kukuba isithembiso seBhayibhile sokufumana ubomi obungunaphakade sisezinkwenkwezini, yaye andenzi mgudu kuba sibonakala sikude gqitha. Uloyiko lokuthatha unyawo ndibheke phambili lwalungaphaya kwamandla am yaye ndandicinga ngokunikezela.”—uRenee, oneminyaka eli-16 ubudala.
Menze Athethe
Yiyiphi kanye ingxaki anayo umntwana wakho? Ukuze uyazi kufuneka umbuze! Kodwa ulumkele, ukuba ingxubusho ingabi kukuxambulisana. Kunoko landela isibongozo sikaYakobi 1:19 esithi: “Wonke umntu umele akhawuleze ukuva, acothe ukuthetha, acothe ukuqumba.” Yiba nomonde xa uthetha naye. ‘Uzeke kade umsindo usebenzise ubugcisa bokufundisa,’ njengoko ubuya kwenza komnye umntu ongelilo ilungu lentsapho yakho.—2 Timoti 4:2.
Ngokomzekelo, ukuba umntwana wakho akafuni ukuya kwiintlanganiso zamaKristu, zama ukwazi into emenza angafuni ukuya. Kodwa kwenze ngomonde oko. Kuncinane okunokuphunyezwa ngumzali ukuba angenza ngale ndlela ichazwe ngezantsi.
Unyana: Mna andisakufuni ukuya ezintlanganisweni.
Utata: [ngelizwi elirhabaxa] Uthetha ukuthini xa usithi awufun’ ukuya ezintlanganisweni?
Unyana: Ziyandikruqula!
Utata: Ngaba leyo yindlela ovakalelwa ngayo ngoThixo? Ngaba uyakruqula uThixo? Yambi ke loo nto! Lo gama nje usahlal’ ekhapha, uza kuya—enoba uyathanda okanye akuthandi!
UThixo ufuna abazali bafundise abantwana babo ngaye nabantwana ufuna bathobele abazali babo. (Efese 6:1) Noko ke, ufuna umntwana wakho enze okungakumbi kunokusuka nje akuthobele kuba ungumzali ofuna kuyiwe kwiintlanganiso. Ukuba kunokwenzeka, ubungathanda ukuba ingqondo nentliziyo yakhe nazo zibe lapho.
Ungamzuza ukuba unokuqonda izizathu ezisenokuba zibangela abe nesi simo sengqondo. Unoku engqondweni, khawubone indlela obunokuyisingatha ngayo le ncoko ingasentla ngendlela ephumelelayo.
Unyana: Mna andisakufuni ukuya ezintlanganisweni.
Utata: [ngelizwi elizolileyo] Kutheni uvakalelwa ngalo ndlela?
Unyana: Ziyandikruqula!
Utata: Ukuhlala iyure enye okanye ezimbini kunokukruqula. Yintoni eyona nto ikruqulayo ngazo?
Unyana: Andazi. Ndicinga ukuba kubhetele ndibe kwenye indawo.
Utata: Ngaba leyo yindlela abavakalelwa ngayo abahlobo bakho?
Unyana: Yileyo kanye ingxaki yam! Andinabo abahlobo—mandithi andisenabo. Oko wemkayo umhlobo wam osenyongweni, andinamntu ndincokola naye. Bonke abanye abantu bonwabile. Mna ndiziva ndililolo!
Ngokumvumela azityand’ igila, utata okulo mzekelo ungasentla akafumanisanga nje isizathu esingunobangela—kule imeko, ubulolo—kodwa umenza amthembe, ngaloo ndlela utshayelela iincoko eziya kulandela.—Funda ibhokisi ehamba neli nqaku enomxholo othi “Yiba nomonde!”
Ekuhambeni kwexesha, ulutsha oluninzi luye lwafunda ukuba ukuba luyayoyisa imiqobo ethintela inkqubela yalo ngokomoya, ludla ngokuzithemba luze luthembe nonqulo lwalo. Cinga ngoRamón, ityendyana lo mfana ebelicatshulwe ekuqaleni elalingakufuni ukwaziwa ukuba lingumKristu esikolweni. Ekugqibeleni, uRamón wafumanisa ukuba emva kokuthetha ngonqulo lwakhe esikolweni akazange agculelwe ngale ndlela wayecinga ngayo. Ubalisa athi:
“Ngesinye isihlandlo enye inkwenkwe endandifunda nayo yandinxwala ngenxa yonqulo lwam. Ndandingazi nokuba mandithini, kuba bonke abafundi babephulaphule. Kodwa ndagqiba ekubeni ndiyifake ekoneni ngokuyibuza ngonqulo lwayo. Okothusayo kukuba, yayisoyika ngaphezu kwam. Ndafumanisa nokuba ulutsha oluninzi lunazo iinkolelo zonqulo kodwa aluziqondi. Noko mna ndiyakwazi ukuzichaza izinto endizikholelwayo. Inyaniso kukuba, xa kufikwa ekuthetheni ngonqulo, ngabantwana endifunda nabo abafanele babe neentloni—hayi mna!”
KHAWUZAME ELI CEBISO: Mbuze umntwana wakho ukuba uziva njani ngokuba ngumKristu. Ngokwembono yakhe, zintoni eziyingenelo kuye? Yiyiphi imiqobo ajamelana nayo? Ngaba iingenelo zingaphezulu kwemiqobo? Ukuba kunjalo, makachaze? (Marko 10:29, 30) Usenokude azibhale phantsi kwelinye icala adwelise iingenelo kwelinye adwelise imiqobo. Xa ubona oko akubhalileyo usenokukwazi ukuyibona ingxaki yakhe uze ngaloo ndlela ukwazi ukuza nesicombululo.
“Amandla Okuqiqa” Omntwana
Abazali neengcali baye bafumanisa ukuba kukho umahluko omkhulu kwindlela abacinga ngayo abantwana abancinane nabo bakwishumi elivisayo. (1 Korinte 13:11) Ngoxa abantwana abancinane bezibona ngobunjalo bazo izinto, bona abakwishumi elivisayo batyekele ekuziqiqeni. Ngokomzekelo, umntwana omncinane unokufundiswa ukuba uThixo udale zonke izinto. (Genesis 1:1) Noko ke, umntwana okwishumi elivisayo, usenokufuna iimpendulo zemibuzo onjengothi: ‘Ndazi njani ukuba ukho uThixo? Kutheni uThixo onothando evumela ububi? Kunokuba yinyaniso kangakanani ukuba uThixo ebesoloko ekho?’—INdumiso 90:2.
Usenokuvakalelwa kukuba xa umntwana wakho ekubuza loo mibuzo uqhwayel’ emva. Inyaniso, kukuba isenokubonisa ukuba utyhalela phambili. Ngapha koko, imibuzo isenokuba yinxalenye ebalulekileyo yokukhula komKristu ngokomoya.—IZenzo 17:2, 3.
Ukongezelela koko, umntwana ufunda ukusebenzisa ‘amandla akhe engqiqo.’ (Roma 12:1, 2) Ngenxa yoko, uyakwazi ukuqonda “ububanzi nobude nokuphakama nobunzulu” bokholo lobuKristu ngendlela awayengenakuyiqonda xa wayesengumntwana. (Efese 3:18) Kunanini na ngaphambili, ngoku lixesha lokuba uncede umntwana wakho ukuba aqiqe ngeenkolelo zakhe ukuze endele kuzo.—IMizekeliso 14:15; IZenzo 17:11.
KHAWUZAME ELI CEBISO: Thethani ngezinto enanikhe nathetha ngazo nomntwana wakho ngaphambili, ekusenokwenzeka ukuba nazithatha njengezingenamsebenzi. Ngokomzekelo, menze acinge ngemibuzo enjengethi: ‘Yintoni endeyiselayo ndigqibe kwelokuba uThixo ukho? Bubuphi ubungqina obundibonisayo ukuba uThixo undikhathalele? Kutheni ndivakalelwa kukuba ndimele ngalo lonke ixesha ndithobele imithetho kaThixo?’ Ulumkele unganyanzelisi iimbono zakho. Kunoko mncede eyiseke. Ngaloo ndlela kuya kuba lula ngomntwana wakho ukuzakhela ukholo oluqinileyo.
“Weyiselwa Ekuzikholelweni”
IBhayibhile ithetha ngomfana onguTimoti ‘owayazi kwasebusaneni’ imibhalo engcwele. Sekunjalo umpostile uPawulos wabongoza uTimoti esithi: “Yima ezintweni owazifundayo waza weyiselwa ekuzikholelweni.” (2 Timoti 3:14, 15) NjengoTimoti, umntwana wakho usenokuba wamfundisa imilinganiselo yeBhayibhile kwasekuzalweni kwakhe. Ngoku kufuneka umeyisele ukuze azikholelwe ezi zinto.
Incwadi ethi: Imibuzo Yabantu Abaselula—Impendulo Eziluncedo umqulu 1, ithi: “Lo gama umntwana wakho esahlala nawe, unelungelo lokumxelela ukuba alandele ucwangciso lokomoya olulandelwa ekhaya. Noko ke, eyona nto uyifunayo kukuba umntwana wakho amthande ngokusuk’ entliziyweni uThixo—angenzi nje kuba kusenziwa ekhaya.” Ukuba unolo sukelo, unokumnceda umntwana wakho ‘aqine elukholweni’ ukuze ibe yindlela yakhe yobomi—kungekhona eyakho. *—1 Petros 5:9.
^ isiqe. 4 Amagama akweli nqaku atshintshiwe.
^ isiqe. 5 Kweli nqaku siza kuthetha ngomntwana oyinkwenkwe. Noko ke, imigaqo elapha isebenza kubantwana abangamakhwenkwe nakwaba ngamantombazana.
^ isiqe. 40 Ukuze ufumane inkcazelo engakumbi, funda IMboniselo kaMeyi 1, 2009, iphepha 10-12, nencwadi ethi Imibuzo Yabantu Abaselula—Iimpendulo Eziluncedo Umqulu 1, iphepha 315-318.
ZIBUZE . . .
Ndiye ndisabele njani xa umntwana wam endibuza ngonqulo lwam?
Ndingayisebenzisa njani le nkcazelo ukuze ndiphucule indlela endiqhubana ngayo naye?


text:
Chapter 1
1 Ibali likaNehemiya unyana kaHakaliya. Kwathi ngenyanga enguKislevu, ngomnyaka wamashumi amabini, ndakubona ukuba ndiseShushan komkhulu,
2 kwafika uHanani, omnye wakubazalwana bam, enamadoda avela kwaYuda. Ndababuza iindaba zamaYuda, amasalela asindileyo ekuthinjweni, nezeYerusalem.
3 Bathi kum, Amaqongqolo asele ekuthinjweni, kwaYuda, asebubini obukhulu, nasekungcikivweni; nodonga lweYerusalem luqhekekile, namasango ayo atshe ngumlilo.
4 Kwathi ndakuweva la mazwi, ndahlala phantsi, ndalila, ndenza isijwili iintsuku, ndazila ukudla, ndathandaza phambi koThixo wamazulu,
5 ndathi, Camagu, Yehova, Thixo wamazulu, Thixo omkhulu, owoyikekayo, obagcinelayo umnqophiso nenceba abamthandayo, abayigcinayo imithetho yakhe.
6 Indlebe yakho mayikhe ibazeke, namehlo akho makhe avuleke, ukuze uwuphulaphule umthandazo womkhonzi wakho, endiwuthandazayo phambi kwakho ngoku, imini nobusuku, ngenxa yoonyana bakaSirayeli, abakhonzi bakho; nokuzixela kwam izono zoonyana bakaSirayeli, esone ngazo kuwe, Mna nendlu kabawo sonile;
7 sonakalisile, senza ububi ngakuwe. Asiyigcinanga imithetho, nemimiselo, namasiko, obumwisele umthetho ngawo uMoses umkhonzi wakho.
8 Khawulikhumbule ilizwi owamwisela umthetho ngalo uMoses umkhonzi wakho, elithi, Ukuba nina nithe nenza ubumenemene, ndonichithachithela ezizweni;
9 ke ukuba nithe nabuyela kum, nayigcina imithetho yam, nayenza, nokuba kuthe kwabakho kuni abagxothelwe ekupheleni kwezulu; ndobabutha nalapho, ndibazise kuloo ndawo ndiyinyulele ukulibeka kuyo igama lam.
10 Aba ke ngabakhonzi bakho, nabantu bakho, owabakhulula ngamandla akho amakhulu, nangesandla sakho esithe nkqi.
11 Camagu, Nkosi yam, indlebe yakho mayikhe ibazelwe umthandazo womkhonzi wakho, nomthandazo wabakhonzi bakho, abathanda ukoyika igama lakho. Khawumphumelelise umkhonzi wakho namhla, umfumanise imfesane phambi kwale ndoda. Ke mna ndibe ndingumngcamli kukumkani.


text:
1:1 Ke kaloku kwathi ngemihla ka-Ahaswerosi (lo Ahaswerosi ke ubengukumkani, ethabathela eIndiya, wezisa kwaKushi: kumazwe alikhulu elinamanci mabini anesixhenxe),
1:2 ngaloo mihla, xa wayehleli ukumkani uAhaswerosi etroneni yobukumkani bakhe, eseShushan komkhulu,
1:3 ngomnyaka wesithathu wobukumkani bakhe, wabenzela isidlo bonke abathetheli bakhe nabakhonzi bakhe; xa impi yamaPersi neyamaMedi, amawaba nabathetheli bamazwe, bebephambi kwakhe;
1:4 akubon ukuba ubonisa abantu ubutyebi obuzukileyo bobukumkani bakhe, nesihombo esinqabileyo sobukhulu bakhe imihla emininzi, imihla elikhulu elinamanci asibhozo.
1:5 Ekuzalisekeni kwaloo mihla, ukumkani wabenzela isidlo bonke abantu abafumaneka eShushan komkhulu, kwathabathela kwabakhulu, kwesa kwabancinane, imihla yasixhenxe, entendelezweni yomyezo wendlu yokumkani.
1:6 Amalengalenga ayengawelinen emhlophe, necikizekileyo, nemsi, ebotshwe ngeentsontelo zelinen ecikizekileyo nemfusa kumakhonkco esilivere, nakwiintsika zemarmore emhlophe; izingqengqelo izezegolide nezesilivere, phezu kombekelelo wamatye aluhlaza, namhlophe, naziiperile, namnyama.
1:7 Kwaye kuselwa ngeempahla zegolide, ziziimpahla ngeempahla; ininzi iwayini yakomkhulu ngokwamandla okumkani.
1:8 Ukusela kwaye kungokomthetho kungekho unyanzelayo: kuba wenjenjalo ukumkani ukumisela zonke izikhulu zendlu yakhe, ukuba enze elowo nalowo ngokuzithandela kwakhe.
1:9 Kananjalo uVashti ukumkanikazi wenzela abafazi isidlo endlwini yakomkhulu, ebiyekakumkani uAhaswerosi.
1:10 Ngomhla wesixhenxe, xa intliziyo yokumkani yayimnandi yiwayini, wabayalela ooMehuman, noBhizeta, noHarbhona, noBhigeta, noAbhageta, noZetare, noKarkasi, ababusi abasixhenxe abalungiselelayo ebusweni bokumkani, wathi,
1:11 mabamzise uVashti ukumkanikazi phambi kokumkani enonkontsho lobukumkanikazi, ukuba abonise abantu nabathetheli ubuhle bakhe; ngokuba ebeyinzwakazi, imbonakalo yakhe.
1:12 Akavumanga ukumkanikazi uVashti ukuza ngelizwi lokumkani ngababusi abo.
1:13 Waba noburhalarhume obukhulu ukumkani, bavutha ubushushu bakhe kuye.
1:14 Wathi ke ukumkani kwizilumko eziwaziyo amaxesha (ngokuba ibisenjiwa njalo into yokumkani phambi kwabo bonke abawaziyo umthetho nesiko; ababekufuphi kuye, ooKarshena, noShetare, noAdemata, noTarshishe, noMeres, noMarsena, noMemukan, abathetheli abasixhenxe bamaPersi namaMedi, ababebubona ubuso bokumkani, ababehlala ezihlalweni zobukhulu ebukumkanini), wathi,
1:15 Ngokomthetho angenziwa ntoni na ukumkanikazi uVashti, ngenxa yokuba engalenzanga ilizwi lokumkani uAhaswerosi ngababusi?
1:16 Wathi uMemukan phambi kokumkani nabathetheli, UVashti ukumkanikazi akaphosise kukumkani yedwa; uphosise nakubathetheli bonke, nakwizizwe zonke ezisemazweni onke okumkani uAhaswerosi.
1:17 Kuba le ndawo yokumkanikazi iya kuphuma, ifikelele kubafazi bonke, adeleke amadoda abo emehlweni abo, xa kuthiwa, Ukumkani uAhaswerosi wathi makeziswe uVashti ukumkanikazi phambi kwakhe, akeza.
1:18 Kananjalo amakhosikazi asePersi naseMedi ayivayo le nto yokumkanikazi, aya kuyixela kwanamhlanje kubathetheli bonke bokumkani, kwande ke ukudela noburhalarhume.
1:19 Ukuba kuthe kwalunga kukumkani, makuphume ilizwi lokumkani ebusweni bakhe, libhalwe emithethweni yamaPersi namaMedi, ukuze lingatshitshi, lokuba uVashti angabi seza phambi kokumkani uAhaswerosi, ukumkani abunikele ubukumkanikazi bakhe kuwabo olungileyo kunaye.
1:20 Wothi ke wakuvakala umthetho wokumkani, aya kuwenza ebukumkanini bakhe bonke (ngokuba bukhulu), bonke abafazi bawabeke amadoda abo, kuthabathele kwenkulu, kuse kwencinane.
1:21 Ilizwi elo lalunga emehlweni okumkani nabathetheli. Wenza ke ukumkani ngokwelizwi likaMemukan.
1:22 Wathumela iincwadi emazweni onke kakumkani, kwilizwe ngelizwe, njengokubhala kwalo, kwizizwe ngezizwe ngokweentetho zazo, okokuba amadoda onke alawule ezindlwini zawo, athethe ngentetho yakowawo.
2:1 Emva kwezi zinto, bakudamba ubushushu bokumkani uAhaswerosi, wamkhumbula uVashti, noko abekwenzile, noko bekugqitywe ngaye.
2:2 Athi amadodana akwakumkani abelungiselela kuye, Ukumkani makafunelwe iintombi eziseziintombi, ezimbonakalo intle.
2:3 Ukumkani makayalele abaphathi emazweni onke obukumkani bakhe, bahlanganise zonke iintombi eziseziintombi, ezimbonakalo intle, bazizise eShushan komkhulu, endlwini yabafazi, phantsi kwesandla sikaHegayi, ithenwa lokumkani, umgcini wabafazi, zinikwe izinto zokuthambisa.
2:4 Ize ithi intombi ethe yalunga emehlweni okumkani, ibe ngukumkanikazi esikhundleni sikaVashti. Lalunga elo lizwi emehlweni okumkani; wenjenjalo ke.
2:5 Kwakukho ke eShushan komkhulu indoda engumYuda, egama linguMordekayi, unyana kaYahire, unyana kaShimehi, unyana kaKishe, indoda engumBhenjamin;
2:6 eyayithinjiwe eYerusalem nabathinjwa, ababethinjwe noYekoniya ukumkani wakwaYuda, owathinjwa nguNebhukadenetsare, ukumkani waseBhabheli.
2:7 Yaye ingumondli kaHadasa (nguEstere ke lowo), intombi kayisekazi; ngokuba ebengenayise nanina. Intombi leyo yayimile kakuhle, intle nasebusweni. Emva kokufa kukayise nonina, uMordekayi wayithabatha yaba yintombi yakhe.
2:8 Kwathi ekuvakaleni kwelizwi lokumkani nomthetho wakhe, ekuhlanganisweni kweentombi ezininzi eShushan komkhulu, phantsi kwesandla sika Hegayi, wasiwa noEstere endlwini yokumkani, phantsi kwesandla sikaHegayi, umgcini wabafazi.
2:9 Yamkholisa intombi leyo, wayenzela ububele, wakhawuleza, wayinika izinto zayo zokuthambisa, nezabelo zayo, wayinika neentombi ezisixhenxe ezihleliweyo, ezivela endlwini yokumkani; wayibeka yona nomthinjana wayo kweyona ndawo intle kwindlu yabafazi.
2:10 UEstere ubengabaxelanga abantu bakowabo nemizalwane yakhe; kuba uMordekayi wayemwisele umthetho wokuba angabaxeli.
2:11 UMordekayi waye mana ukuhamba imihla ngemihla yonke phambi kwentendelezo yendlu yabafazi, ukuba akwazi ukuphila kukaEstere, nokwenziwayo kuye.
2:12 Ke kaloku ekufikeni kwexesha lentombi ngentombi lokuya kukumkani uAhaswerosi, ekupheleni kokwenziwa kwesiko labafazi iinyanga ezilishumi elinambini (kuba bekunjalo ukuzaliseka kwemihla yokuthanjiswa kwazo; iinyanga ezintandathu bekusenziwa ngeoli yemore, ezinye iinyanga ezintandathu ngobulawu nangeento zokuthambisa abafazi),
2:13 ngelo xesha ke ibe isithi intombi ukuya kukumkani, kuthi konke ebikunqwenela ikunikwe, ihambe nako, iphuma endlwini yabafazi ukuya endlwini yokumkani.
2:14 Ibisakuya ngokuhlwa, ngengomso ibuyele kweyesibini indlu yabafazi, ephantsi kogcino lukaShahashgazi, ithenwa lokumkani, umgcini wamashweshwe. Ibingabi saya kukumkani, engayinanzanga ukumkani, ayibize ngegama.
2:15 Ekufikeni kwexesha likaEstere, intombi ka-Abhihayili, uyisekazi kaMordekayi, obeyithabathe ukuba ibe yintombi yakhe, lokuba aye kukumkani, akafunanga nto ingaxelwanga nguHegayi ithenwa lokumkani, umgcini wabafazi. UEstere wababalwa ngabo bonke abambonayo.
2:16 Wasiwa ke uEstere kukumkani uAhaswerosi, endlwini yakhe yobukumkani, ngenyanga yeshumi (leyo yinyanga enguTebhete), ngomnyaka wesixhenxe wobukumkani bakhe.
2:17 Ukumkani wamthanda uEstere ngaphezu kwabafazi bonke; wambabala, wamenzela inceba ngaphezu kweentombi zonke; unkontsho lobukumkanikazi walubeka entlokweni yakhe, wamenza ukumkanikazi esikhundleni sikaVashti.
2:18 Ukumkani wabenzela isidlo esikhulu abathetheli bakhe nabakhonzi bakhe, isidlo sikaEstere; wawaphumza amazwe, wapha izipho ngokwamandla okumkani.
2:19 Ke kaloku ekuhlanganisweni kweentombi okwesibini, ubehleli uMordekayi esangweni lokumkani.
2:20 UEstere ubengayixelanga imizalwane yakhe nabantu bakowabo, njengoko uMordekayi wayemmisele; ngokuba ilizwi likaMordekayi ubelenza uEstere, njengokuba wayesondliwa nguye.
2:21 Ngaloo mihla kwathi, uMordekayi ehleli esangweni lokumkani, baba noburhalarhume uBhigetan noTereshe, amathenwa amabini okumkani, abagcini bomnyango, bafuna ukumsa izandla ukumkani uAhaswerosi.
2:22 Yaziwa loo nto nguMordekayi, waxelela uEstere ukumkanikazi; uEstere waxelela ukumkani egameni likaMordekayi.
2:23 Yancinwa loo nto, yafunyanwa; baxhonywa bobabini emthini. Yabhalwa loo nto encwadini yemicimbi yemihla phambi kokumkani.
3:1 Emveni kwezo zinto, ukumkani uAhaswerosi wamenza mkhulu uHaman unyana kaHamedata, umAgagi; wamphakamisa, wasimisa isihlalo sakhe ngaphezu kwabathetheli bonke ababenaye.
3:2 Bonke abakhonzi bokumkani, ababesesangweni lokumkani, babeguqa, baqubude kuHaman; kuba wenjenjalo ukumkani ukuwisa umthetho ngaye; ke yena uMordekayi akaguqa, akaqubuda kuye.
3:3 Abakhonzi bokumkani, ababesesangweni lokumkani, bathi kuMordekayi, Yini na ukuba uwugqithe umthetho wokumkani?
3:4 Kwathi ke, bakumana ukutsho kuye imihla ngemihla, engaphulaphuli kubo, bamxelela uHaman, ukukhangela ukuba aya kuma na amazwi kaMordekayi. Kuba ubebaxelele ukuba yena ungumYuda.
3:5 Wabona uHaman ukuba uMordekayi akaguqi, akaqubudi kuye; wasuka uHaman wazala ngumsindo.
3:6 Wakucekisa ukuba amse izandla uMordekayi yedwa; kuba ubebaxelelwe abantu bakuloMordekayi; wangxamela ke uHaman ukuwatshabalalisa onke amaYuda abesebukumkanini bonke buka-Ahaswerosi, abantu bakuloMordekayi.
3:7 Ngenyanga yokuqala (yinyanga enguNisan ke leyo), ngomnyaka weshumi elinesibini wokumkani uAhaswerosi, kwawiswa iPuri (liqashiso ke elo) phambi koHaman, imini ngemini, inyanga ngenyanga, yada yaba yeyeshumi elinesibini; yinyanga enguAdare ke leyo.
3:8 Wathi uHaman kukumkani uAhaswerosi, Kukho abantu abathile abathe saa, abangene phakathi kwezizwe emazweni onke obukumkani bakho; nemithetho yabo yahlukile kweyabantu bonke, abayenzi imithetho yokumkani; akufanelekile kukumkani ukubayeka.
3:9 Ukuba kuthe kwalunga kukumkani, makubhalwe batshatyalaliswe. Ndolinganisela ezandleni zabawenzayo loo msebenzi wokumkani amawaka alishumi eetalente zesilivere, ukuba ziziswe ebutyebini bokumkani.
3:10 Ukumkani wawukhulula umsesane wakhe esandleni sakhe, wawunika uHaman unyana kaHamedata, umAgagi, umbandezeli wamaYuda.
3:11 Wathi ukumkani kuHaman, Uyinikiwe isilivere leyo, nabantu abo; makwenziwe kubo ngoko kulungileyo emehlweni akho.
3:12 Kwabizwa ke ababhali bokumkani ngenyanga yokuqala, ngomhla weshumi elinesithathu kuyo. Kwabhalwa ngokomthetho wonke kaHaman, kwiirhuluneli zokumkani, nakumabamba abephethe amazwe ngamazwe, nakubathetheli babantu ngabantu, kumazwe ngamazwe ngokokubhala kwawo, kubantu ngabantu ngokweentetho zabo. Kwabhalwa egameni lokumkani uAhaswerosi, kwatywinwa ngomsesane wokumkani.
3:13 Zathunyelwa iincwadi ngezigidimi kumazwe onke okumkani, ukuba kutshatyalaliswe, kubulawe, kusingelwe phantsi onke amaYuda, kuthabathele kumfana, kuse kwindoda enkulu, iintsana nabafazi, ngamini-nye, ngomhla weshumi elinesithathu wenyanga yeshumi elinesibini (yinyanga enguAdare ke leyo); kuphangwe amaxhoba awo.
3:14 Intetho yencwadi leyo, yokuze awiselwe umthetho onke amazwe ngamazwe, yaya yathunyelwa kwizizwe zonke, ukuba zihlale ziwulungiselelwe loo mhla.
3:15 Izigidimi zaphuma zingxamile ngelizwi lokumkani; umthetho lowo wawiswa eShushan komkhulu. Ke ukumkani noHaman bahlala phantsi, basela; wona umzi waseShushan wadideka.
4:1 Ke kaloku uMordekayi wakwazi konke oko kwenziweyo. Wazikrazula uMordekayi iingubo zakhe, wambatha ezirhwexayo nothuthu, waphuma waya phakathi komzi, wakhala ngesikhalo esikhulu, esikrakra.
4:2 Wafika phambi kwesango lokumkani; kuba bekungangeni mntu esangweni lokumkani ambethe ezirhwexayo.
4:3 Kuwo onke amazwe ngamazwe, kwindawo elithe lafika kuyo ilizwi lokumkani nomthetho wakhe, yaba sisijwili esikhulu kumaYuda, nokuzila ukudla, nokulila, nokumbambazela. Abaninzi bandlala iingubo ezirhwexayo nothuthu.
4:4 Zeza ke iimpelesi zikaEstere namathenwa akwakhe, amxelela. Wamana ezibhijabhija ukumkanikazi, ebuhlungu, wathumela iingubo zokumambesa uMordekayi, zisuswe kuye ezirhwexayo; akazamkela.
4:5 UEstere wabiza uHataki wakumathenwa okumkani, obemiswe ukuba amlungisele, wamwisela umthetho kuMordekayi, ukuba azi ukuba kutheni na, kungani na.
4:6 Waphuma uHataki, waya kuMordekayi endaweni yembutho yomzi, ebiphambi kwesango lokumkani.
4:7 UMordekayi wamxelela konke okumhleleyo, wamcacisela inani lemali, abethe uHaman, uya kulilinganisela ebutyebini bokumkani ngenxa yamaYuda, ukuba atshatyalaliswe.
4:8 Wamnika nencwadi leyo yomthetho obuwiswe eShushan wokuwatshabalalisa, ukuze ayibonise uEstere, amxelele, amwisele umthetho wokuba aye kukumkani, atarhuzise kuye, athandazele abantu bakowabo ebusweni bakhe.
4:9 Weza uHataki, wamxelela uEstere amazwi kaMordekayi.
4:10 Wathetha uEstere kuHataki, wamwisela umthetho kuMordekayi, esithi,
4:11 Bonke abakhonzi bokumkani, nabantu bamazwe okumkani, bayazi ukuba umntu, noyindoda noyinkazana, othe waya kukumkani entendelezweni engaphakathi, engabizwanga, mnye umthetho wakhe, ngowokuba abulawe; ngulowo yedwa, athe ukumkani wamolulela intonga yakhe yegolide, owothi aphile; ke mna andibizwanga ukuba ndiye kukumkani le mihla imashumi mathathu.
4:12 Bamxelela ke uMordekayi amazwi kaEstere.
4:13 Wathi uMordekayi ukumphendula uEstere, Musa ukuthi emphefumlweni wakho, uya kusinda wena endlwini yokumkani ngaphezu kwamaYuda onke.
4:14 Ngokuba xa uthe wahlala wathi tu ngeli xesha, ukuphefumla nokuhlangulwa kowavelela amaYuda kwenye indawo; ke wena nendlu yoyihlo nitshatyalaliswe. Ngubani na owaziyo, hi kanti ungene ebukumkanini ngenxa yexesha elinje?
4:15 Wathi uEstere ukumphendula uMordekayi,
4:16 Yiya uwahlanganise onke amaYuda anokufumaneka eShushan, nizile ukudla ngenxa yam. Musani ukudla, musani ukusela, imihla ibe mithathu, ubusuku nemini. Mna kananjalo neempelesi zam siya kwenjenjalo ukuzila ukudla; ndenjenjalo ukuya kukumkani ngokungesesikweni, nditshabalale ukuba ndiyatshabalala.
4:17 UMordekayi wegqitha, wenza ngako konke uEstere abemwisele umthetho ngako.
5:1 Kwathi ngomhla wesithathu, uEstere wambatha ezobukumkanikazi, wema entendelezweni engaphakathi yendlu yokumkani, malungana nendlu yokumkani. Waye ukumkani ehleli etroneni yobukumkani bakhe endlwini yobukumkani, malunga nomnyango wendlu.
5:2 Kwathi, ukumkani akumbona uEstere ukumkanikazi emi entendelezweni, wambabala; ukumkani wayolulela kuEstere intonga yegolide ebisesandleni sakhe. Wasondela ke uEstere, waphatha encamini yentonga leyo.
5:3 Wathi ukumkani kuye, Unandawoni na, kumkanikazi Estere? Ufuna ntoni na? woyinikwa kude kube sesiqingatheni sobukumkani.
5:4 Wathi uEstere, Ukuba kuthe kwalunga kukumkani, makeze ukumkani noHaman namhla esidlweni endimenzele sona.
5:5 Wathi ukumkani, Mngxamiseni uHaman, ukuba enze ngokwelizwi likaEstere. Weza ukumkani noHaman esidlweni abesenzile uEstere.
5:6 Wathi ukumkani kuEstere esidlweni sewayini, Ucela ntoni na? woyinikwa; ufuna ntoni na? woyenzelwa kude kube sesiqingatheni sobukumkani.
5:7 Waphendula uEstere, wathi, Kuko oku ukucela kwam nokuthandaza kwam:
5:8 ukuba ndithe ndababalwa ngukumkani, ukuba kuthe kwalunga kukumkani ukundinika endikucelayo, nokundenzela ukuthandaza kwam, makeze ukumkani noHaman esidlweni, endiya kubenzela sona, ndenze ngomso ngokwelizwi lokumkani.
5:9 Waphuma uHaman ngaloo mini evuya, enentliziyo echwayithileyo. Ke uthe uHaman, akumbona uMordekayi esangweni lokumkani, engavuki, engashukumi phambi kwakhe, uHaman wazala ngumsindo ngoMordekayi.
5:10 Ke uHaman wazibamba, waya endlwini yakhe; wathumela wabiza izithandane zakhe, noZereshe umkakhe.
5:11 UHaman wababalisela ubuqaqawuli bobutyebi bakhe, nobuninzi boonyana bakhe, nako konke ukwenziwa mkhulu kwakhe ngukumkani, nokuphakanyiswa kwakhe phezu kwabathetheli babakhonzi bokumkani.
5:12 Wathi uHaman, Ngaphezu koko, uEstere ukumkanikazi akangenisanga bani nokumkani esidlweni abesenzile, yaba ndim ndedwa; kananjalo ngomso undimemele kuye nokumkani.
5:13 Ukanti konke oko akundanelisi, wonke ugama endimbonayo uMordekayi umYuda esahleli esangweni lokumkani.
5:14 Wathi uZereshe umkakhe nezithandane zakhe zonke kuye, Mabenze umthi ube ziikubhite ezimashumi mahlanu ubude bawo, uthethe kusasa kukumkani, bamxhome uMordekayi kuwo; uye ke nokumkani esidlweni uvuya. Lalunga elo lizwi kuHaman; wawenza umthi lowo.
6:1 Ngobo busuku, bemka ababakho ubuthongo kukumkani; wathi maziziswe iincwadi zezikhumbuzo zemicimbi yemihla; zamana zileswa phambi kokumkani.
6:2 Kwafunyanwa kubhaliwe okokuba uMordekayi wabaxela ooBhigetan noTereshe, amathenwa amabini okumkani, abagcini bomnyango, ababefuna ukumsa izandla ukumkani uAhaswerosi.
6:3 Wathi ukumkani, Wenzelwe mbekoni na, nabukhulu buni na uMordekayi ngenxa yoko? Athi amadodana akwakumkani, abelungiselela kuye, Akenzelwanga nto.
6:4 Wathi ukumkani, Ngubani na osentendelezweni? Ke kaloku uHaman ubengene entendelezweni engaphandle yendlu yokumkani, esiza kuthi kukumkani, makaxhonywe uMordekayi emthini, abemlungisele wona.
6:5 Athi amadodana akwakumkani kuye, Nankuya uHaman emi entendelezweni. Wathi ukumkani, Makangene.
6:6 Wangena ke uHaman. Wathi ukumkani kuye, Makwenziwe ntoni na kwindoda, athanda ukuyibeka embekweni ukumkani? Wathi uHaman entliziyweni yakhe, Ukumkani angathanda ukubeka bani na embekweni, agqithe mna?
6:7 Wathi uHaman kukumkani, Indoda athandayo ukuyibeka embekweni ukumkani,
6:8 mabazise isambatho sobukumkani, ambatha sona ukumkani, nehashe akhwela kulo ukumkani, lubekwe entlokweni yayo unkontsho lobukumkani;
6:9 basinikele isambatho eso nehashe elo esandleni somthetheli wakumawaba okumkani, baya mbathise indoda leyo athanda ukuyibeka embekweni ukumkani, bayikhwelise ehasheni elo, icande ezitratweni zomzi, badanduluke phambi kwayo, bathi, Kwenjiwa nje, kwindoda athanda ukuyibeka embekweni ukumkani.
6:10 Wathi ukumkani kuHaman, Ngxama uthabathe isambatho eso nehashe elo, njengoko ukuthethileyo, wenjenjalo kuMordekayi umYuda, ohleli esangweni lokumkani. Makungawi phantsi nalinye ilizwi kuko konke okuthethileyo.
6:11 UHaman wasithabatha isambatho eso nehashe elo, wamambathisa uMordekayi, wamkhwelisa, wamcandisa ezitratweni zomzi, wadanduluka phambi kwakhe ngokuthi, Kwenjiwa nje kwindoda athanda ukuyibeka embekweni ukumkani.
6:12 Wabuya uMordekayi, weza esangweni lokumkani; ke uHaman wangxama waya endlwini yakhe, ethe matshamatsha, egqubuthele intloko.
6:13 UHaman wamcacisela uZereshe umkakhe, nezithandane zakhe zonke, konke okumhleleyo. Zathi kuye izilumko zakhe noZereshe umkakhe, Ukuba ngowembewu yamaYuda uMordekayi lo, uqalileyo ukuwa phambi kwakhe, akunakumthini; ke wowa uwile phambi kwakhe.
6:14 Bathe besathetha naye, kwafika amathenwa okumkani, bangxamisa ukumsa uHaman esidlweni abesenzile uEstere.
7:1 Ukumkani noHaman beza kusela noEstere ukumkanikazi.
7:2 Wathi ukumkani kuEstere nangomhla wesibini, besesidlweni sewayini, Ucela ntoni na, Estere, kumkanikazi? woyinikwa; ufuna ntoni na? woyenzelwa kude kube sesiqingatheni sobukumkani.
7:3 Waphendula uEstere ukumkanikazi, wathi, Ukuba ndithe ndababalwa nguwe, kumkani, ukuba kuthe kwalunga kukumkani, mandinikwe ubomi bam ngokucela kwam, nabantu bakowethu ngokuthandaza kwam.
7:4 Kuba kuthengisiwe ngathi, mna nabantu bakowethu, ukuze sitshatyalaliswe, sibulawe, sisingelwe phantsi. Ukuba bekuthengiswe ngathi ukuba sibe ngamakhoboka namakhobokazana, ndinge ndithe cwaka; ngokuba umbandezeli lowo ubengeyibuyiseli inkxwaleko yokumkani.
7:5 Waza ukumkani uAhaswerosi wathi kuEstere ukumkanikazi, Ngubani na lowo? uphi na yena lowo, uzalise intliziyo yakhe ukwenjenjalo?
7:6 Wathi uEstere, Indoda engumbandezeli, elutshaba, ngulo Haman ungendawo. Wadandatheka ke uHaman ebusweni bokumkani nokumkanikazi.
7:7 Wesuka ke ukumkani enomsindo esidlweni sewayini, waya emyezweni wendlu. Ke uHaman wema, ebuthandazela ubomi bakhe kuEstere ukumkanikazi; kuba ebebona ukuba ukumkani ugqibe kwelobubi kuye.
7:8 Ukumkani wabuya emyezweni wendlu, wangena endlwini yesidlo sewayini, uHaman ewe phezu kwesingqengqelo abekuso uEstere. Wathi ukumkani, Angade ukumkanikazi agonyamelwe enam, endlwini apha na? Liyathi ukuphuma elo lizwi emlonyeni wokumkani, baya bagqubuthela ubuso bukaHaman.
7:9 Wathi uHarbhona, elinye lakumathenwa abemi phambi kokumkani, Nanguya umthi, uHaman abewenzele uMordekayi, owathetha okulungileyo ngokumkani, umi endlwini kaHaman; ubude bawo buziikubhite ezimashumi mahlanu. Wathi ukumkani, Mxhomeni kuwo.
7:10 Bamxhoma ke uHaman emthini lowo, abewulungisele uMordekayi. Wadamba ke umsindo wokumkani.
8:1 Ngaloo mini, ukumkani uAhaswerosi wamnika uEstere ukumkanikazi indlu kaHaman, umbandezeli wamaYuda. UMordekayi weza phambi kokumkani; kuba uEstere ubeyixelile into abeyiyo kuye.
8:2 Ukumkani wakhulula umsesane wakhe, abewuthabathe kuHaman, wanika uMordekayi. UEstere wammisa uMordekayi phezu kwendlu kaHaman.
8:3 Waphinda uEstere, wathetha phambi kokumkani, ewe phambi kweenyawo zakhe, elila etarhuzisa kuye, ukuba abutshitshise ububi bukaHaman umAgagi, nengcinga yakhe abeyicingile ngamaYuda.
8:4 Waza ukumkani wayolulela kuEstere intonga yegolide; wavuka uEstere, wema phambi kokumkani.
8:5 Wathi, Ukuba kuthe kwalunga kukumkani, ukuba ndithe ndababalwa nguye, yafaneleka le nto phambi kokumkani, nam ndalunga emehlweni akhe: makubhalwe zibuye iincwadi zengcinga kaHaman unyana kaHamedata, umAgagi, awazibhalela ukuwatshabalalisa amaYuda asemazweni onke kakumkani.
8:6 Kuba ndingathini na ukuba nako ukububonela ububi obuya kubazela abantu bakowethu? Ndingathini na ukuba nako ukukubona ukutshatyalaliswa kwemizalwane yam?
8:7 Wathi ukumkani uAhaswerosi kuEstere ukumkanikazi, nakuMordekayi umYuda, Yabonani, indlu kaHaman ndiyinike uEstere; yena ngokwakhe bamxhoma emthini, ngenxa yokuba wasa isandla sakhe kumaYuda.
8:8 Ngoko ke, nina bhalani ngamaYuda ngoko kulungileyo emehlweni enu egameni lokumkani, nitywine ngomsesane wokumkani; kuba incwadi ebhalwe egameni lokumkani, yatywinwa ngomsesane wokumkani, akukho unokuyibuyisa.
8:9 Babizwa ke ababhali bokumkani ngelo xesha ngenyanga yesithathu (yinyanga enguSivan ke leyo), ngomhla wamashumi amabini anesithathu kuyo; kwabhalwa ngako konke awawisa umthetho ngako uMordekayi, kumaYuda, nakwiirhuluneli, nakumabamba, nakubathetheli bamazwe, athabathela eIndiya eza kwaKushi, amazwe alikhulu elinamanci mabini anesixhenxe, kwilizwe ngelizwe njengokubhala kwalo, kubantu ngabantu ngokwentetho yabo, nakumaYuda ngokokubhala kwawo nangokwentetho yawo.
8:10 Kwabhalwa egameni lokumkani uAhaswerosi, kwatywinwa ngomsesane wokumkani; kwathunywa iincwadi ngezigidimi ezisemahasheni, ezikhwele kwiimbaleki zakomkhulu, kumankonyana esihashe sakomkhulu.
8:11 Kwabhalwa kwathiwa, ukumkani uwavumele amaYuda, akwimizi ngemizi yonke, ukuba abizelane ndawonye, akhusele ubomi bawo, atshabalalise, abulale, asingele phantsi yonke impi yabantu neyelizwe eliwabandezelayo, abantwana nabafazi, aphange amaxhoba abo,
8:12 ngamini-nye, emazweni onke kakumkani uAhaswerosi, ngomhla weshumi elinesithathu wenyanga yeshumi elinesibini (yinyanga enguAdare ke leyo).
8:13 Incwadi leyo, ukuze awiselwe umthetho onke amazwe ngamazwe, yathunyelwa kwizizwe zonke, ukuze amaYuda ahlale selezilungiselele loo mhla, ukuziphindezelela ezintshabeni zawo.
8:14 Izigidimi zakhwela kwiimbaleki zakomkhulu, nakwisihashe sakomkhulu, zaphuma zingxanyisiwe lilizwi lokumkani. Umthetho lowo wawiswa eShushan komkhulu.
8:15 Ke kaloku uMordekayi waphuma ebusweni bokumkani, enesambatho sobukumkani selinen emsi emhlophe, nesithsaba esikhulu segolide, nengubo yokwaleka yelinen ecikizekileyo emfusa. Umzi waseShushan wagcoba wavuya.
8:16 KumaYuda kwabakho ukukhanya, nokuvuya, nemihlali, nembeko.
8:17 Nakumazwe ngamazwe onke, nakwimizi ngemizi yonke, elathi lafika kuyo ilizwi lokumkani nomthetho wakhe, yaba yimivuyo nemihlali kumaYuda, isidlo nomhla wokuchwayitha. Abaninzi ezizweni zelizwe baba ngamaYuda; ngokuba bafikelwa kukunkwantya ngamaYuda.
9:1 Ke kaloku ngenyanga yeshumi elinesibini (yinyanga enguAdare ke leyo), ngomhla weshumi elinesithathu kuyo, ekwakuthe kwafika ukwenziwa kwelizwi lokumkani nomthetho wakhe, ngomhla ebezilindele iintshaba zamaYuda ukuwaphatha ngegunya, kwaguqulwa oko, amaYuda aba ngawo aziphatha iintshaba zawo ngegunya.
9:2 Abizelana ndawonye amaYuda emizini yawo, emazweni onke kakumkani uAhaswerosi, ukuba abase isandla abo babefuna ukuwenza okubi; akwema mntu ebusweni bawo, ngokuba izizwe zonke zafikelwa kukunkwantya.
9:3 Bonke abathetheli bamazwe, neerhuluneli, namabamba, nabasebenzi bokumkani, bawanceda amaYuda; ngokuba babengenelwe kukoyika uMordekayi.
9:4 Kuba uMordekayi ebemkhulu endlwini yokumkani, udaba lwakhe lwaya emazweni onke; kuba indoda leyo inguMordekayi yaya iba nkulu ngokuba nkulu.
9:5 Azoyisa ke amaYuda ezo ntshaba zawo zonke ngekrele, nangokubulala, nangokutshabalalisa, enza ngokuzithandela kwabo babewathiyile.
9:6 EShushan komkhulu amaYuda abulala, atshabalalisa, amakhulu amahlanu amadoda.
9:7 UParshandata, noDalefon, noAspata,
9:8 noPorata, noAdaliya, noAridata,
9:9 noParmashta, noArisayi, noAridayi, noVayezata,
9:10 oonyana abalishumi bakaHaman unyana kaHamedata, umbandezeli wamaYuda, ababulala; ke amaxhoba akawachukumisanga.
9:11 Ngaloo mini inani lababulawelwa eShushan komkhulu laziswa phambi kokumkani.
9:12 Wathi ukumkani kuEstere ukumkanikazi, EShushan komkhulu amaYuda abulele atshabalalisa amakhulu amahlanu amadoda, noonyana abalishumi bakaHaman; kwamanye amazwe okumkani kobeka phi na? Ucela ntoni na? woyinikwa; usafuna ntoni na? woyenzelwa.
9:13 Wathi uEstere, Ukuba kuthe kwalunga kukumkani, makanikwe amaYuda aseShushan nangomso ukwenza ngokomthetho wale mini; noonyana abalishumi bakaHaman mabaxhonywe emthini.
9:14 Wathi ukumkani, Makwenjiwe njalo. Kwawiswa ke umthetho eShushan, kwaxhonywa oonyana abalishumi bakaHaman.
9:15 Abizelana ndawonye amaYuda aseShushan nangomhla weshumi elinesine wenyanga enguAdare, abulala eShushan amakhulu amathathu amadoda; amaxhoba akawachukumisanga.
9:16 Ke namanye amaYuda abesemazweni okumkani abizelana ndawonye, akhusela ubomi bawo, aphumla ezintshabeni zawo, abulala kwabo babewathiyile amashumi asixhenxe anesihlanu amawaka; amaxhoba akawachukumisanga.
9:17 Kwenzeka oku ngomhla weshumi elinesithathu wenyanga enguAdare; aphumla ngomhla weshumi elinesine kuyo, awenza umhla wesidlo nowokuvuya.
9:18 Ke amaYuda aseShushan abizelana ndawonye ngomhla weshumi elinesithathu kuyo, nangomhla weshumi elinesine kuyo, aphumla ngomhla weshumi elinesihlanu kuyo, awenza umhla wesidlo nowokuvuya.
9:19 Ngenxa yoko amaYuda asemaphandleni, abehlala emizini esemaphandleni, awenza umhla weshumi elinesine wenyanga enguAdare, ukuba ube ngowovuyo nowesidlo, umhla wokuchwayitha nowokuthumelana izabelo.
9:20 UMordekayi wazibhala ezo nto, wathumela iincwadi kumaYuda onke, abesemazweni onke kakumkani uAhaswerosi, akufuphi kwanakude;
9:21 ewamisela ukuba awugcine umhla weshumi elinesine wenyanga enguAdare, nomhla weshumi elinesihlanu kuyo, iminyaka ngeminyaka yonke,
9:22 njengokuba iyimihla awaphumla ngayo amaYuda ezintshabeni zawo; iyinyanga esaguqulwa ngawo isingqala saba luvuyo, isijwili saba ngumhla wokuchwayitha; ayenze yona ibe yimihla yesidlo, nomvuyo, neyokuthumelana izabelo, neyokupha amahlwempu izipho.
9:23 Aza amaYuda azimisela ukwenza njengoko abeqalile, nanjengoko uMordekayi ebewabhalele;
9:24 ngokuba uHaman unyana kaHamedata, umAgagi, umbandezeli wamaYuda onke, wayewacingele ukuwatshabalalisa amaYuda, wawisa iPuri (iqashiso ke elo), ukuba awadubadube, awatshabalalise.
9:25 Ekufikeni kwaloo nto phambi kokumkani, wathi ngencwadi mayibuyiselwe entlokweni yakhe ingcinga yakhe embi, abeyicingele amaYuda, bamxhome yena noonyana bakhe emthini.
9:26 Ngenxa yoko bathi loo mihla yiPuri, beyibiza ngegama leqashiso. Ngenxa yoko, ngenxa yamazwi onke aloo ncwadi, nangenxa yawakubonayo kuloo nto, nangenxa yawahlelwa kukho,
9:27 amaYuda akumisa, akuthabathela kuwo, nakwimbewu yawo, nakubo bonke abathelela kuwo, ngokuze kungatshitshi, ukuthi ayimise loo mihla yomibini ngokwesibhalo esibhalwe ngayo, nangokumiswa kwexesha layo, iminyaka ngeminyaka yonke;
9:28 ikhunjulwe loo mihla, yenziwe kwizizukulwana ngezizukulwana zonke, kwimizalwane ngemizalwane, kumazwe ngamazwe, kwimizi ngemizi; ingatshitshi loo mihla yePuri phakathi kwamaYuda, ukukhunjulwa kwayo kungapheli embewini yawo.
9:29 Babhala ke ooEstere ukumkanikazi, intombi ka-Abhihayili, noMordekayi umYuda, bamisa ngokuqinileyo konke, le ncwadi yesibini yePuri.
9:30 Wathumela iincwadi kumaYuda onke, emazweni alikhulu elinamanci mabini anesixhenxe obukumkani buka-Ahaswerosi, amazwi oxolo nenyaniso,
9:31 okumisa loo mihla yePuri ngamaxesha ayo amisiweyo, ngoko bamisa ngako ooMordekayi umYuda noEstere ukumkanikazi, nangoko amaYuda azimisela ngako okwawo, nembewu yawo, amazwi okuzila ukudla nokukhala kwawo.
9:32 Ilizwi likaEstere lazimisa izinto zaloo Puri, labhalwa encwadini.
10:1 Ukumkani uAhaswerosi walirhafisa ilizwe neziqithi zolwandle.
10:2 Konke ukwenza kokuqina kwakhe, nobugorha bakhe, nengxelo yobukhulu bukaMordekayi, awenziwa mkhulu ngabo ngukumkani, azibhalwanga na ezo zinto encwadini yemicimbi yemihla yookumkani bamaMedi namaPersi?
10:3 Kuba uMordekayi umYuda ebenganeno kokumkani uAhaswerosi, emkhulu kumaYuda, ekholekile kuninzi lwabazalwana bakhe, ebafunela abantu bakowabo okulungileyo, ethetha uxolo kwimbewu yonke yakowabo.


text:
NOVEMBA 11, 2014
EHONDURAS
Ingozi Yebhasi Ebulele Abantu EHonduras
Ngentsasa yango-Oktobha 31, 2014, ibhasi eyayikhwelise amaNgqina KaYehova ayi-57 ayesiya kushumayela eLas Flores Lempira, yafumana ingozi kwindawo ekuthiwa yiSan Carlos Choloma. Kule ngozi kwasweleka umqhubi webhasi namaNgqina ayi-13 ayequka amantombazana amabini ana-14 nentombazana eneminyaka esibhozo. AmaNgqina ayi-44 asindayo asiwa esibhedlele ukuze axilongwe. Mabini kuphela ekwafuneka encedwe ngokukhawuleza kodwa emva koko kwathiwa angagoduka. Amanye amaNgqina athuthuzela aza anceda. NgoNovemba 1, 2014, umngcwabo wokuqala wabasithoba wabanjelwa eCholoma. Kulo mngcwabo kweza abantu abamalunga nabayi-3 000.
UJosé Castillo, isithethi samaNgqina KaYehova eHonduras, wathi: “Sibamba ngazo zozibini ngenkxaso yabantu basekuhlaleni namaziko awahlukahlukeneyo aye anceda kule ngozi.”
Media Contact(s):
International: J. R. Brown, Office of Public Information, tel. +1 718 560 5000
Honduras: José Castillo Adriano, tel. +504 9998 0895
Mexico: Gamaliel Camarillo, tel. +52 555 133 3048


text:
Ukhetho lwendlela yongeniso ephucukileyo nezixhobo
Sebenzisa iprogram ehlela indlela yokufakwa kwenkcukacha (IME) ye-Microsoft ukuze ubhale ngeelwimi zaseMpuma Asia ozifakele kwi-PC yakho.
Cofa ekunene kwisalathisi sendlela yongeniso ukutshintsha iimowudi zongeniso, vula iphedi ye-IME, okanye uvule iisetingi ze-IME ezingakumbi. Kwezinye iilwimi, uza kuba nokhetho olungakumbi, njengesixhobo sesichazi-magama sesiJapan.
Yongeza igama kwisichazi-magama sesiJapan
I-IME yakho ingafumana abantu abangakumbi xa ulayita ingcebiso yelifu, esebenzisa i-Bing ukuncedisa ukubona kwangaphambili ukuba ubhala ntoni. Ukuze uyilayite, cofa ekunene kwisalathisi sendlela yokhetho yongeniso ukhethe Iipropathi. Emva koko ukhethe Eziphuculweyo uvule ithebhu yoNgeniso lokuBona kwangaphambili. Khetha ibhokisi yokhetho ecaleni kokuthi Sebenzisa icebiso lelifu.
Ukuze wongeze igama kwisichazi-magama ngesandla, yiya Iisetingi uze ukhethe Ixesha noLwimi. Ukusuka apha, yiya kokuthi Ingingqi noLwimi uze ukhethe ulwimi, ngokomzekelo, IsiJapan (日本語 ). Khetha Ukhetho. Ngoku yongeza igama elitsha nentsingiselo yalo, okanye uhlele igama elisele likho usebenzisa isiXhobo sesiChazi-magama soMsebenzisi.


text:
MŪSŲ NAMAS, UABIkhadi engabonakaliyo
MŪSŲ NAMAS, UAB
Amadama, Amandla kunye nezibonelelo zendalo, Construction, ireal estate, Eriyali, Formica +35
Ushicelelo
I-V 8:00-19:00
VI 8:00-17:00
VII 9:00-15:00
- MŪSŲ NAMAS, UAB
Imephu
Umsebenzi udidi
Amadama, Amandla kunye nezibonelelo zendalo, Construction, ireal estate, Eriyali, Formica, Ifenitshala, Iikhaphethi, Iilokhu, Iimpahla zendlu, Iimveliso zeglasi, Iinkqubo zokhuseleko, Iintyatyambo, Imitshini, izixhobo, Impahla zombane, Interior ideas, Izibonelelo, Izimbiwa, Izinto imibhobho, Izixhobo, Materials ukwambathisa, Michiza, Nokhuseleko emsebenzini, Noshishino, imveliso, Products eziphathekayo, Systems ukukhanyisa, Tableware ngesandla, Ucango, Ukupeyinta, Uqhagamsheleko, internet, Watches, Welding, Windows, Wood products, Yomdongwe, Yorhwebo impahla, Zesinyithi nentsimbi iimveliso, Zokubopha, Zokuxhoma, Zokwakha, Zombane emakhaya
Ikhowudi qr
vCard
Website
Igama site: UAB "MŪSŲ NAMAS" - statybinės, ūkinės, interjero apdailos medžiagos


text:
Imibuzo Yabafundi
UYesu Noyise Banye Ngayiphi Indlela?
UYesu wathi: “Mna noBawo sibanye.” (Yohane 10:30) Abanye bacaphula esi sibhalo xa bengqina ukuba uYesu noYise babumba uThixo oneziqu ezithathu. Ingaba uYesu wayethetha loo nto xa wayesithi yena noYise banye?
Makhe sijonge umongo wesi sibhalo. Kwivesi 25 uYesu wathi wayesenza imisebenzi egameni likaYise. Ukususela kwivesi yama-27 ukuya kweyama-29 wathetha ngezimvu zokomfuziselo awayezinikwe nguYise. Ukuba ke ngoko yena noYise babengumntu omnye, uYesu wayeza kuba uthetha eziphikisa kwezo vesi. Kodwa ke eyona nto wayeyithetha yayikukuba ‘Mna noBawo simanyene kangangokuba akukho mntu unokohlutha izimvu kum, kanye njengokuba zingenakohluthwa kuBawo.’ Kufana naxa unyana esithi kutshaba lukayise, ‘Xa uhlasela uBawo uhlasela mna.’ Akakho umntu obenokucinga ukuba lo nyana noyise bangumntu omnye. Kodwa ke bonke bebeza kuqonda ukuba bamanyene.
UYesu noYise uYehova uThixo “banye” ngengqiqo yokuba bavumelana ngokupheleleyo ngeenjongo nemilinganiselo yabo. Ngokwahlukileyo kuSathana uMtyholi kunye noAdam noEva, uYesu akazange nanini na afune ukuzimela geqe kuThixo. “UNyana akanakwenza nanye into ngokwakhe, ngaphandle koko abona uYise ekwenza. Kuba naziphi na izinto azenzayo Yena, noNyana uyazenza ngokufanayo.”—Yohane 5:19; 14:10; 17:8
Kodwa ukumanyana kukaThixo noNyana wakhe uYesu akuwenzi ungabikho umahluko phakathi kwabo. Bangabantu ababini abahlukeneyo. Ngamnye kubo unobuntu bakhe. UYesu uneemvakalelo, iingcamango amava kunye nenkululeko yokuzikhethela. Nakuba kunjalo wakhetha ukwenza intando kaYise. Ngokutsho kukaLuka 22:42, uYesu wathi: “Makwenzeke, kungekhona ukuthanda kwam, kodwa okwakho.” La mazwi ebengayi kuba nantsingiselo ukuba ukuthanda kwakhe kwakungahlukanga kokukaYise. Ukuba uYesu noYise bangumntu omnye, kwakutheni ukuze uYesu athandaze kuThixo aze athobeke avume ukuba kwakukho izinto awayengazazi yena kodwa zisaziwa nguYise kuphela?—Mateyu 24:36.
Iinkonzo ezininzi zinqula oothixo ekuthiwa bayaxabana yaye balwa namanye amalungu eentsapho zabo. Ngokomzekelo kwenye intsomi yamaGrike kuthiwa uCronus wabhukuqa uyise u-Uranus waza watya abantwana bakhe. Le nto yahluke ngokupheleleyo kubunye obusekelwe kuthando phakathi kukaYehova uThixo kunye noNyana wakhe uYesu. Ukumanyana kwabo kusenza sibathande. Eneneni sinelungelo elingenakuthelekiswa nanto lokumanyana nabona Bantu bakhulu kwindalo yonke. UYesu wabathandazela wathi abalandeli bakhe: “Ndenza isicelo. . .ukuze bonke babe banye, kanye njengoko wena, Bawo, umanyene nam yaye nam ndimanyene nawe, ukuze nabo bamanyane nathi.”—Yohane 17:20, 21.
Ngaloo ndlela, xa uYesu wayesithi, “Mna noBawo sibanye,” wayengathethi ngoBathathu Emnye kodwa wayethetha ngendlela amanyene ngayo noYise.


text:
Iimpendulo Zemibuzo YeBhayibhile
Abantwana bangafunda njani ukuthanda uThixo?
Abantwana bakho bangafunda ukumthanda uThixo kuphela ukuba banobungqina bokuba ukho, ibe uyabathanda. Ukuze bamthande uThixo, kufuneka bemazile. (1 Yohane 4:8) Ngokomzekelo, kufuneka bazi ukuba: Kwakutheni ukuze uThixo adale abantu? Kutheni eyeka ukuba abantu batsale nzima? Yintoni aza kuyenzela abantu kwikamva?—Funda abaseFilipi 1:9.
Ukuze uncede abantwana bakho bathande uThixo, umele ubabonise ukuba wena kuqala uyamthanda. Xa beyibona loo nto, nabo baya kuzeka mzekweni.—Funda iDuteronomi 6:5-7; iMizekeliso 22:6.
Ungayifikelela njani intliziyo yomntwana wakho?
ILizwi likaThixo linamandla. (Hebhere 4:12) Ngoko ke bancede abantwana bakho bazi iimfundiso zalo ezisisiseko. Ukuze uYesu afikelele iintliziyo zabantu, wayebabuza imibuzo, abaphulaphule, aze abacacisele ngeZibhalo. Ukwenza oko, kuya kukunceda nawe ufikelele intliziyo yomntwana wakho.—Funda uLuka 24:15-19, 27, 32.
Ukongezelela, amabali aseBhayibhileni athetha ngendlela uThixo awaqhubana ngayo nabantu, angabanceda abantwana bamazi baze bamthande uThixo. Iincwadi ezinala mabali zifumaneka kwi-www.jw.org/xh.—Funda eyesi-2 kuTimoti 3:16.
Funda Okungakumbi
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?
Yiba Ngumhlobo KaYehova
Ezi vidiyo zoopopayi, iingoma nezinye izinto ezinokuprintwa ziyabanceda abantwana bafumane izifundo ezibalulekileyo ngendlela abanokumkholisa ngayo uThixo.


text:
UBULUMKO BANTLANDLOLO OBUSINCEDA NANAMHLANJE
Xolela Ngesisa
UMGAQO WEBHAYIBHILE: “Qhubekani . . . nixolelana ngesisa ukuba nabani na unesizathu sokukhalazela omnye. Kanye njengoko uYehova wanixolela ngesisa, yenzani njalo nani.”—Kolose 3:13.
Kuthetha ukuthini oku? IBhayibhile ifanisa isono netyala, ukuxolela nokucinywa kwetyala. (Luka 11:4) Enye incwadi ithi igama lesiGrike eliguqulelwe ngokuthi “xolela” eziBhalweni, lithetha “ukucima ityala, uze ungafun’ intlawulo.” Ngoko ke, xa sikhetha ukumxolela umntu osonileyo, asiye silindele mbuyekezo kuye. Ukumxolela akuthethi kuthi sikubetha ngoyaba ukoniwa okanye umonakalo asenze wona. Kunoko, asibi nanzondo nangona sisenokuba nesizathu esivakalayo ‘sokukhalaza.’
Ngaba kuseyimfuneko oku? Ngenxa yokungafezeki, sonke siyona. (Roma 3:23) Yiloo nto kububulumko ukuxolela abanye, kuba ekugqibeleni nathi siza kufuna ukuxolelwa. Okungakumbi, xa sikhetha ukuxolela, nathi siyancedakala. Njani?
Xa sifukama inzondo nomsindo, singamxoleli omnye umntu, siyazenzakalisa. Iimvakalelo ezinjalo zingasenza singonwabi, zize zisenze sihlale sixhelekile emphefumlweni. Zingabeka nempilo yethu esichengeni. Ingxelo ekwi-Journal of the American College of Cardiology ebhalwe nguGqirha Yoichi Chida noprofesa osisazi ngengqondo uAndrew Steptoe ithi: “Uphando lwakutshanje lubonisa ukuba abantu abaneengcwangu bayathandwa sisifo sentliziyo.”
Kodwa makhe sibone indlela okusinceda ngayo ukuxolela. Xa sibaxolela ngesisa abanye, kuhlala kukho uxolo nomanyano phakathi kwethu, kwaye sigcina ubuhlobo nabanye bubuhle. Okubaluleke nangakumbi kukuba, siya kube senza njengoThixo, obaxolela ngesisa aboni abaguqukayo, ibe ulindele ukuba nathi sizeke mzekweni.—Marko 11:25; Efese 4:32; 5:1.
Funda Okungakumbi
Indlela Yokuxolela
Yintoni eyenza kube nzima ukuxolela? Funda indlela amacebiso eBhayibhile anokunceda ngayo.


text:
UBUTYEBI OBUPHUMA ELIZWINI LIKATHIXO | IMIZEKELISO 12-16
Ubulumko Bulunge Ngakumbi Kunegolide
Kutheni ubulumko bukaThixo bubalulekile nje? Bunceda abantu ababusebenzisayo bangahambi ngeendlela ezimbi, ukuze baqhubeke bephila. Buphucula ubuntu babo, indlela abathetha ngayo nezenzo zabo.
Ubulumko businceda singabi nekratshi
Isilumko siyaqonda ukuba uMthombo wabo bonke ubulumko nguYehova
Abo baphumelelayo ebomini nabafumana iimbopheleleko ezininzi, mabazigade bangabi nekratshi
Ubulumko bubangela ukuba sithethe kakuhle nabanye
Isilumko sikhangela okuhle kwabanye size sithethe kamnandi ngabo
Into ethethwa sisilumko kulula ukuyikholelwa, sithetha izinto ezimnandi njengobusi, asikho ngqwabalala kwaye asithandi kuxambulisana